**МОНГОЛ УЛСЫН ИХ ХУРЛЫН 2014 ОНЫ НАМРЫН ЭЭЛЖИТ**

**ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН**

**ХОРООНЫ 2015 ОНЫ 01 ДҮГЭЭР САРЫН 14-НИЙ ӨДӨР**

**(ЛХАГВА ГАРАГ)-ИЙН ХУРАЛДААНЫ ТЭМДЭГЛЭЛИЙН ТОВЬЁОГ**

|  |  |  |
| --- | --- | --- |
| ***№*** | ***Баримтуудын агуулга*** | ***Хуудасны тоо***  |
| 1 | Хуралдааны товч тэмдэглэл | 5 |
| 2 | ***Соронзон бичлэг:***1. Монгол Улсын 2015 оны төсвийн тухай хуульд нэмэлт, өөрчлөлт оруулах тухай, Хүний хөгжил сангийн 2015 оны төсвийн тухай хуульд өөрчлөлт оруулах тухай, Нийгмийн даатгалын сангийн 2015 оны төсвийн тухай хуульд өөрчлөлт оруулах тухай хуулийн төслүүд *(*хоёр дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ).
2. Цэргийн албан хаагчийн тэтгэвэр, тэтгэмжийн тухай хуульд өөрчлөлт оруулах тухай хуулийн төсөл /Засгийн газар 2014.12.30-ны өдөр 2015 оны төсвийн тухай хуульд нэмэлт, өөрчлөлт оруулах тухай хуулийн төслийн хамт өргөн мэдүүлсэн, анхны хэлэлцүүлэг, санал дүгнэлтээ Төсвийн байнгын хороонд хүргүүлнэ/
3. Тусгай хяналтын дэд хорооны даргыг сонгох тухай асуудал.
4. Байнгын хорооны тогтоолын төсөл батлах тухай. (Үндэсний аюулгүй байдлын үзэл баримтлал, Гадаад бодлогын үзэл баримтлалын хэрэгжилтээр гаргасан санал, дүгнэлт)
 |  6-1515-3030-3333-36 |

 ***Монгол Улсын Их Хурлын 2014 оны намрын ээлжит чуулганы***

 ***Аюулгүй байдал, гадаад бодлогын байнгын хорооны 2015 оны***

***01 дүгээр сарын 14-ний өдөр (Лхагва гараг)-ийн***

***хуралдааны гар тэмдэглэл***

 Байнгын хорооны дарга, Улсын Их Хурлын гишүүн Ж.Энхбаяр ирц, хэлэлцэх асуудлын дарааллыг танилцуулж, хуралдааныг даргалав.

 Ирвэл зохих 19 гишүүнээс 16 гишүүн ирж, 84.2 хувийн ирцтэйгээр хуралдаан 10 цаг 27 минутад Төрийн ордны “А” танхимд эхлэв. Үүнд:

 *Чөлөөтэй:* М.Батчимэг, Ц.Оюунбаатар.

 *Өвчтэй:* Л.Болд.

 ***Нэг. Монгол Улсын 2015 оны төсвийн тухай хуульд нэмэлт, өөрчлөлт оруулах тухай, Хүний хөгжил сангийн 2015 оны төсвийн тухай хуульд өөрчлөлт оруулах тухай, Нийгмийн даатгалын сангийн 2015 оны төсвийн тухай хуульд өөрчлөлт оруулах тухай хуулийн төслүүд*** *(хоёр дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ).*

Хэлэлцэж буй асуудалтай холбогдуулан Гадаад хэргийн сайд Л.Пүрэвсүрэн, мөн яамны Төрийн нарийн бичгийн дарга Б.Болдбаатар, Төрийн захиргаа, удирдлагын газрын дарга С.Сүхболд, Санхүү, хөрөнгө оруулалтын газрын дарга Б.Барбаатар, Батлан хамгаалахын сайд Ц.Цолмон, мөн яамны Төрийн нарийн бичгийн дарга З.Болдбаатар, Санхүү, хөрөнгө оруулалтын хэлтсийн дарга Л.Ганхуяг, Стратеги, бодлого, төлөвлөлтийн газрын хуулийн хэлтсийн дарга Л.Энхболд, Зэвсэгт хүчний жанжин штабын дарга Ц.Бямбажав, Санхүүгийн хэлтсийн дарга Х.Ганбат, Тагнуулын ерөнхий газрын дарга Б.Хурц, мөн газрын Санхүү, төлөвлөлтийн хэлтсийн дарга Д.Даваасүрэн, Төрийн тусгай хамгаалалтын газрын дарга Б.Батсайхан, мөн газрын Санхүүгийн албаны дарга А.Түвшин, Сангийн яамны Төрийн нарийн бичгийн дарга Х.Ганцогт нар оролцов.

 Хуралдаанд Аюулгүй байдал, гадаад бодлогын байнгын хорооны ажлын албаны ахлах зөвлөх Ч.Сосорбарам, референт С.Эрдэнэчимэг нар байлцав.

 Хэлэлцэх асуудалтай холбогдуулан Улсын Их Хурлын гишүүн Г.Батхүү өрийн таазын асуудлыг шийдэгдтэл Байнгын хороо төслийг хэлэлцэх асуудлаа хойшлуулах горимын санал гаргаж, Улсын Их Хурлын гишүүн З.Энхболд санал хэлэв.

 Хуулийн төсөлтэй холбогдуулан Улсын Их Хурлын гишүүн Н.Энхболдын тавьсан асуултад Улсын Их Хурлын гишүүн Г.Батхүү, ажлын хэсгээс Батлан хамгаалахын сайд Ц.Цолмон, Гадаад хэргийн сайд Л.Пүрэвсүрэн нар хариулж, тайлбар хийв.

 Улсын Их Хурлын гишүүн Г.Батхүү горимын саналаа татаж авч, дээрх асуудлыг үргэлжлүүлэн хэлэлцэхээр болов.

 Хуулийн төсөлтэй холбогдуулан Улсын Их Хурлын гишүүн О.Содбилэг, Н.Энхболд, Ж.Энхбаяр нарын тавьсан асуултад Батлан хамгаалахын сайд Ц.Цолмон, мөн яамны Төрийн нарийн бичгийн дарга З.Болдбаатар, Гадаад хэргийн сайд Л.Пүрэвсүрэн, Сангийн яамны Төрийн нарийн бичгийн дарга Х.Ганцогт нар хариулж, тайлбар хийв.

 Улсын Их Хурлын гишүүн Н.Энхболд нар санал хэлэв.

 **Ж.Энхбаяр:** -Улсын Их Хурлын гишүүн Д.Бат-Эрдэнийн гаргасан, Зэвсэгт хүчний хөгжлийн сангийн орлого, зарлага дээр тус бүр 5 тэрбум төгрөг нэмж тусгах гэсэн саналаар санал хураалт явуулъя.

 Зөвшөөрсөн 10

 Татгалзсан 2

 Бүгд 12

 83.3 хувийн саналаар дэмжигдлээ.

 2.Улсын Их Хурлын гишүүн Н.Энхболд, Ж.Энхбаяр нарын гаргасан, Зэвсэгт хүчний жанжин штабын орлогчийн орон тоог хэвээр үлдээх гэсэн саналаар санал хураалт явуулъя.

 Зөвшөөрсөн 9

 Татгалзсан 3

 Бүгд 12

 75.0 хувийн саналаар дэмжигдлээ.

 3.Улсын Их Хурлын гишүүн О.Содбилэгийн гаргасан, Монгол Улсын 2015 оны төсвийн тухай хуульд Гадаад хэргийн яамны барилгын үлдэгдэл 601 сая төгрөгийн санхүүжилтийг нэмж тусгах гэсэн саналаар санал хураалт явуулъя.

 Зөвшөөрсөн 4

 Татгалзсан 9

 Бүгд 13

 30.8 хувийн саналаар дэмжигдсэнгүй.

 Улсын Их Хурлын гишүүн Н.Энхболдын тавьсан асуултад Гадаад хэргийн сайд Л.Пүрэвсүрэн хариулж, тайлбар хийв.

 Байнгын хорооноос гарах санал, дүгнэлтийг Улсын Их Хурлын гишүүн Н.Энхболд Төсвийн байнгын хороонд танилцуулахаар тогтов..

 ***Уг асуудлыг 11 цаг 00 минутад хэлэлцэж дуусав.***

 ***Хоёр. Цэргийн албан хаагчийн тэтгэвэр, тэтгэмжийн тухай хуульд өөрчлөлт оруулах тухай хуулийн төсөл*** */Засгийн газар 2014.12.30-ны өдөр 2015 оны төсвийн тухай хуульд нэмэлт, өөрчлөлт оруулах тухай хуулийн төслийн хамт өргөн мэдүүлсэн, анхны хэлэлцүүлэг, санал дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Батлан хамгаалахын сайд Ц.Цолмон, мөн яамны Төрийн нарийн бичгийн дарга З.Болдбаатар, Санхүү, хөрөнгө оруулалтын хэлтсийн дарга Л.Ганхуяг, Зэвсэгт хүчний жанжин штабын дарга Ц.Бямбажав, мөн штабын Санхүүгийн хэлтсийн дарга Х.Ганбат, Хил хамгаалах ерөнхий газрын дарга Ш.Лхачинжав, Тагнуулын ерөнхий газрын дарга Б.Хурц нар оролцов.

 Хуралдаанд Аюулгүй байдал, гадаад бодлогын байнгын хорооны ахлах зөвлөх Ч.Сосорбарам, референт С.Эрдэнэчимэг нар байлцав.

 Хуулийн төсөлтэй холбогдуулан Улсын Их Хурлын гишүүн Л.Цог, Д.Дэмбэрэл, Д.Бат-Эрдэнэ, С.Батболд, С.Оюун нарын тавьсан асуултад Батлан хамгаалахын сайд Ц.Цолмон, мөн яамны Төрийн нарийн бичгийн дарга З.Болдбаатар, Сангийн яамны Төрийн нарийн бичгийн дарга Х.Ганцогт нар хариулж, тайлбар хийв.

 Дээрх асуудалтай холбогдуулан Батлан хамгаалах яамны Төрийн нарийн бичгийн дарга З.Болдбаатар, Зэвсэгт хүчний жанжин штабын дарга Ц.Бямбажав, Хил хамгаалах ерөнхий газрын дарга Ш.Лхачинжав, Тагнуулын ерөнхий газрын дарга Б.Хурц нар товч мэдээлэл хийв.

 Улсын Их Хурлын гишүүн Ц.Баярсайхан, Л.Цог, Н.Энхболд, Д.Дэмбэрэл нар санал хэлэв.

 **Ж.Энхбаяр:** -Цэргийн албан хаагчийн тэтгэвэр, тэтгэмжийн тухай хуульд өөрчлөлт оруулах тухай хуулийн төслийг дэмжих боломжгүй гэсэн горимын саналаар санал хураалт явуулъя.

 Зөвшөөрсөн 15

 Татгалзсан 1

 Бүгд 16

 93.8 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Н.Энхболд Төсвийн байнгын хороонд танилцуулахаар тогтов.

 ***Уг асуудлыг 11 цаг 46 минутад хэлэлцэж дуусав.***

 ***Гурав. Тусгай хяналтын дэд хорооны даргыг сонгох тухай асуудал.***

Хуралдаанд Аюулгүй байдал, гадаад бодлогын байнгын хорооны ажлын албаны ахлах зөвлөх Ч.Сосорбарам, референт Т.Энхбат нар байлцав.

 Улсын Их Хурал дахь АН-ын бүлгийн саналыг АН-ын бүлгийн дарга Б.Гарамгайбаатар танилцуулав.

 Улсын Их Хурлын гишүүн Л.Цогийн тавьсан асуултад Улсын Их Хурлын гишүүн Ж.Энхбаяр, З.Энхболд нар тайлбар хийв.

 Улсын Их Хурлын гишүүн С.Оюун санал хэлэв.

 **Ж.Энхбаяр:** -Тусгай хяналтын дэд хорооны даргад Улсын Их Хурлын гишүүн Г.Батхүүг улируулан сонгохыг дэмжье гэсэн томьёоллоор санал хураалт явуулъя.

 Зөвшөөрсөн 14

 Татгалзсан 1

 Бүгд 15

 93.3 хувийн саналаар дэмжигдлээ.

 ***Уг асуудлыг 11 цаг 58 минутад хэлэлцэж дуусав.***

***Дөрөв. Байнгын хорооны тогтоолын төсөл батлах тухай.***

Хуралдаанд Аюулгүй байдал, гадаад бодлогын байнгын хорооны ажлын албаны ахлах зөвлөх Ч.Сосорбарам, референт П.Туяа нар байлцав.

 Дээрх асуудалтай холбогдуулан Улсын Их Хурлын гишүүн С.Батболдын тавьсан асуултад Улсын Их Хурлын гишүүн, ажлын хэсгийн гишүүн Н.Энхболд хариулж, тайлбар хийв.

 Улсын Их Хурлын гишүүн Н.Энхболд, Л.Цог нар санал хэлэв.

 **Ж.Энхбаяр:** -Байнгын хорооны тогтоолын төслийн 9 дүгээр зүйлд заасан Улсын Их Хурлаар батлуулна гэдгийг Засгийн газраар батлуулна гэсэн томьёоллоор санал хураалт явуулъя.

 Зөвшөөрсөн 13

 Татгалзсан -

 Бүгд 13

 100.0 хувийн саналаар дэмжигдлээ.

 2.Тогтоолын төслийн 5 дугаар зүйлд Засгийн газраас санхүүжүүлэх зарчмыг баримтална гэж оруулъя гэсэн горимын саналыг редакцаар авч, Байнгын хорооны ажлын хэсэг болон Байнгын хорооны гишүүдийн саналыг тусган албажуулахаар тогтов.

 3.Байнгын хорооны тогтоолын төслийг баталъя гэсэн томьёоллоор санал хураалт явуулъя.

 Зөвшөөрсөн 12

 Татгалзсан 1

 Бүгд 13

 92.3 хувийн саналаар дэмжигдлээ.

 Дээрх тогтоолын явцын хэрэгжилтийн талаарх мэдээллийг эхний хагас жилд багтаан Байнгын хороонд танилцуулах чиглэлийг Гадаад хэргийн яаманд өгөв.

 ***Хуралдаан 12 цаг 07 минутад өндөрлөв.***

 ***Тэмдэглэлтэй танилцсан:***

АЮУЛГҮЙ БАЙДАЛ, ГАДААД

 БОДЛОГЫН БАЙНГЫН

 ХОРООНЫ ДАРГА Ж.ЭНХБАЯР

 ***Тэмдэглэл хөтөлсөн:***

 ПРОТОКОЛЫН АЛБАНЫ

 ШИНЖЭЭЧ Д.ЭНЭБИШ

**МОНГОЛ УЛСЫН ИХ ХУРЛЫН 2014 ОНЫ НАМРЫН ЭЭЛЖИТ**

**ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН**

**ХОРООНЫ 2015 ОНЫ 01 ДҮГЭЭР САРЫН 14-НИЙ ӨДӨР**

**(ЛХАГВА ГАРАГ)-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Ж.Энхбаяр:** -Хэлэлцэх асуудлыг танилцуулъя. Өнөөдрийн хэлэлцэх асуудлаар Монгол Улсын 2015 оны төсвийн тухай хуульд нэмэлт, өөрчлөлт оруулах тухай, Хүний хөгжил сангийн 2015 оны төсвийн тухай хуульд өөрчлөлт оруулах тухай, Нийгмийн даатгалын сангийн 2015 оны төсвийн тухай хуульд өөрчлөлт оруулах тухай хуулийн төслүүд хоёр дахь хэлэлцүүлэг. Санал, дүгнэлтээ Төсвийн байнгын хороонд хүргүүлнэ.

 Хоёрдугаарт, цэргийн албан хаагчдын тэтгэвэр тэтгэмжийн тухай хуульд өөрчлөлт оруулах тухай хуулийн төсөл Засгийн газраас өргөн мэдүүлсэн байгаа. Бид санал, дүгнэлтээ гаргаж Төсвийн байнгын хороонд мөн хүргүүлэх ёстой.

 Гуравдугаарт, Тусгай хяналтын дэд хорооны даргыг сонгох тухай асуудал байгаа.

 Дөрөвт нь, бусад буюу Байнгын хорооны тогтоол батлах тухай. Энэ 4 зүйлийг өнөөдрийн Байнгын хорооны хурлаар хэлэлцэнэ.

 Хэлэлцэх асуудалтай холбоотойгоор өөр саналтай гишүүд байна уу. Алга байна.

 За нэгдүгээр асуудал. Монгол Улсын 2015 оны төсвийн тухай хуульд нэмэлт, өөрчлөлт оруулах тухай хуулийн төслүүдийн хоёр дахь хэлэлцүүлгийг хийе.

 Ажлын хэсгийг танилцуулъя. Ажлын хэсэг Гадаад хэргийн яам Пүрэвсүрэн Гадаад хэргийн сайд, Болдбаатар Гадаад хэргийн яамны Төрийн нарийн бичгийн дарга, Сүхболд Гадаад хэргийн яамны Төрийн захиргаа, удирдлагын газрын дарга, Барбаатар Гадаад хэргийн яамны Санхүү, хөрөнгө оруулалтын газрын дарга, Батлан хамгаалах яам Зэвсэгт хүчний жанжин штаб, Цолмон Батлан хамгаалахын сайд, Болдбаатар Батлан хамгаалахын Төрийн нарийн бичгийн дарга, Ганхуяг Батлан хамгаалах яамны Санхүү, хөрөнгө оруулалтын газрын хэлтсийн дарга, Энхболд Батлан хамгаалах яамны Стратеги, бодлого, төлөвлөлтийн газрын хуулийн хэлтсийн дарга, Бямбажав Зэвсэгт хүчний жанжин штабын дарга, Ганбат Зэвсэгт хүчний жанжин штабын Санхүүгийн хэлтсийн дарга.

 Тагнуулын ерөнхий газар Хурц Тагнуулын ерөнхий газрын дарга, Даваасүрэн Тагнуулын ерөнхий газрын Санхүү, төлөвлөлтийн хэлтсийн дарга, Батсайхан Төрийн тусгай хамгаалалтын газрын дарга, Түвшин Төрийн тусгай хамгаалалттай газрын Санхүүгийн албаны дарга гэсэн бүрэлдэхүүн оролцож байгаа.

 Хуулийн төслүүдтэй холбогдуулан Улсын Их Хурлын гишүүд ажлын хэсгээс асуулт асууж хариулт авна. Асуулт авах гишүүд микрофонд саналаа өгнө үү. Төсөв дээр явж байна төсөв. Ерөөсөө нэгдүгээр асуудал бол төсөвтэй холбоотой бүх асуудлын хүрээнд л. Хуулийн төсөлд саналаа өгөх гишүүд асуулт асуух. За горимын санал Батхүү гишүүнд өгье.

 **Г.Батхүү:** -Гишүүдийн өглөөний амрыг эрье. Өчигдөр Эдийн засгийн байнгын хороо, Байгаль орчны байнгын хороо эд нар дээр яригдсан асуудлыг өнөөдөр бас энд бид ярих ёстой. Өнөөдөр хэлэлцэж байгаа төсөв өрийн таазын хэмжээг яг хэд болох шийдвэр албан ёсоор гараагүй байгаа. Орж ирсэн төсөв бол яг өрийн таазын хэмжээнд тохирсон тийм тооцоотой л ...гээд байна.

 Тийм учраас өрийн таазын асуудлыг шийдтэл төсөв хэлэлцэх асуудлыг бол хойшлуулах горимын саналтай байна. Энэ өнөөдөр хэлэлцэгдэх байх. Сая Эдийн засгийн байнгын хороо эд нар зарлаж байна. Тийм төсвийн алдагдал эд нараа яриагүй, өрийнхөө таазыг эцэслэж тохироогүй байж одоо төсөв ярих нь бол одоо ярих шаардлагагүй л гэж үзэж байна.

 Тийм учраас горимын санал өрийн таазын асуудлыг шийдэгдтэл төсвийг манай Байнгын хороо хэлэлцэх асуудлаа хойшлуулж байя гэсэн горимын саналтай байна.

 **Ж.Энхбаяр:** -Энэ АН-ын бүлгийн санал гэж ойлгож байгаа зөв үү, бүлгийн санал биш үү. За тодруулъя Энхболд гишүүн.

 **Н.Энхболд:** -Өр зээл бол яг одоо өнөөдөр манай Байнгын хорооны, Байнгын хороонд харьяалагддаг байгууллагуудын төсөвтэй яг шууд холбоотой өр зээл байх уу. Үндсэндээ бол бид нар ялангуяа манай Байнгын хороогоор ордог байгууллагуудынхаа төсөв мөнгийг илүү их өөрснийхөө хүч бололцоонд тулгуурласан маягаар дотоодынхоо эх үүсвэрийг ашигласан маягаар шийдэж явах нь зүйтэй гэж би үздэг байхгүй юу.

 Мөнгө байгаа бол боловсрол, эрүүл мэнд, энэ аюулгүй байдал, батлан хамгаалах бүгдээрээ нийлээд тусгаар тогтнолын асуудлын гол суурь болсон энэ зүйлүүдэд зарцуулах ёстой. Байгаа жаахан мөнгөө бид нар эхний ээлжинд эндээ л зарах ёстой. Бусад юмнуудаа ёстой тэвчиж байгаад мөнгөтэй болсон цагтаа хийнэ гэдэг үүднээс хандах ёстой.

 Тэгэхээр би зүгээр тэр нь хир оновчтой байх юм бол доо л гэж бодож байна л даа. Юмнуудаа ярьчихсан байгаад тэгээд сүүлд нь зээлийн өрийг, зээлийн таазыг нэмэгдүүлсэн ч, нэмэгдүүлээгүй ч тэрэндээ багтаагаад эхний ээлжинд шийдэх асуудлууд нь энэ Байнгын хорооны асуудлууд учраас бид нар юу ч гэсэн юмаа цугласан дээрээ яриад байж байвал яасан юм.

 Зээл олдохгүй бол байгаа юмандаа энэ энэ байгууллагуудаа шийдэх ёстой гэдгээсээ түрүүлээд л явна биз. Тэгж болохгүй юу Батхүү гишүүн ээ.

 **Ж.Энхбаяр:** -Энэ дээр Сангийн яамнаас хэн байна. Сангийн яам мэдээлэл өгөөч. Бид нарт өгсөн материал дээр бол манай харьяалагдах байгууллагуудын төсөвтэй холбоотой өөрчлөлт бол харьцангуй бага, маш бага. Үндсэндээ салбарын хэмжээнд ойлголцон зөвшилцсөн, тодорхой хэмжээнд бага зэрэг танагдаж байгаа. Тэгэхдээ тийм ноцтой байдал үүсэх хэмжээний асуудал хөндөгдөөгүй.

 Тэгээд энэ талаар Сангийн яам мэдээлэл өгөөч. Хэр хөдөлгөөн орох юм бэ гэж. Бид цаг алдахгүй бас Байнгын хорооныхоо салбарын асуудлыг бас хэлэлцээд гарчих нь зүйтэй юм болов уу л гэж бодож байна. Мэдээлэл хэрэггүй юу. За Батхүү гишүүн тодруулъя.

 **Г.Батхүү:** -Өрийн таазыг тодорхой хэмжээнд нэмэгдүүлнэ гэж бүлгүүд ярьж байна гэж би ойлгож байгаа. Тодорхой хэмжээнд, тодорхой гэдэг нь биш байх гэж ойлгож байгаа. Энэ хэмжээгээр манай Байнгын хороонд харьяалагддаг байгууллагууд дээр хөрөнгө оруулалтын хомсдолууд бол байгаа гэж би ойлгож байгаа. Батлан хамгаалах салбар, тэгээд ер нь бол хүчний байгууллагууд, дээрээс нь Гадаад хэргийн яам гээд ийм байгууллагууд дээр дуусаагүй объектууд байгаа, дутмаг хөрөнгө оруулалтууд байгаа.

 Тэгээд энэ асуудлаа ингээд иж бүрнээр нэг мөр яривал зүгээр юм уу л гэсэн би санаа хэлж байгаа юм. Өнөөдөр бид нар ингээд яриад дуусчихдаг, дараа нь өрийн таазын асуудал шийдэгдчих юм бол эргээд энэ асуудлаа задалж ярих тухай л асуудал гарч ирэх болов уу л гэж болгоомжилж. Эсвэл манай энэ Байнгын хороонд харьяалагддаг байгууллагуудын хөрөнгө оруулалт дээр нэмэгдүүлэх тодорхой хэмжээнд зарим одоо чиглэлээр нэмэгдүүлэх боломж хаагдчих вий л гэж би болгоомжилж л хэлж байгаа юм.

 Тэрнээс хурлыг хойшлуулах, одоо хүндрүүлэх гэсэн шаардлага бол байхгүй. Энийг бас яриач ээ, зөв талаас нь хараач ээ л гэж хүсэж байна.

 **Ж.Энхбаяр:** -Тэгье зүйтэй санал байна. Тэгээд манай Пүрэвсүрэн сайд, Цолмон сайд нар, Тагнуулын дарга Хурц энэ гурав та нар мэдээлэл өгөөч. Үнэхээр яг саатчихаад байгаа хөрөнгө оруулалтууд, тулгамдсан асуудлууд байна уу. Эсвэл энэ хүрээндээ асуудлаа шийдээд явчихад болох нь уу. Үнэхээр болж байна гэвэл бид ажил явлаа. Пүрэвсүрэн сайд. Уучлаарай Цолмон сайд. Тань дээр микрофон асчихсан байна Цолмон сайд аа.

 **Ц.Цолмон:** -Одоогоор манай 2015 оны төсөвт тусгаад байгаа арга хэмжээнүүд, бид нарын бас хасагдчихсан байна, жаахан нэмье гэж байгаа, эсвэл одоо зэвсэгт хүчний хөгжлийн сангаас зарцуулъя гэж байгаа юмнууд бол яг өрийн таазтай нэг их холбогдохгүй, өр авахгүй бол бид нарын энд тусчихсан юм хэрэгжихгүй байгаа гэсэн юм бас байхгүй байгаа. Бид нарын хувьд бол тийм л мэдээлэл байна.

 **Ж.Энхбаяр:** -Гадаад хэргийн яам.

 **Л.Пүрэвсүрэн:** -Сайн байцгаана уу. 2015 оны төсөв бол ер нь батлагдсан байгаа. Тэгэхээр одоо тодотгол ингээд хэлэлцэж байна. Тодотгол батлагдаад ингээд явсан тохиолдолд бол ингээд хуулийн дагуу ажиллах болно. Яг одоогоор бол яаралтай тийм зүйл бол Гадаад яаманд байхгүй байгаа.

 **Ж.Энхбаяр:** -Хурц. За Батхүү гишүүнд өгье горимын санал. Дараа нь Энхболд дарга горимын санал.

 **Г.Батхүү:** -Тэгэхээр сайд нар одоо 2015 оны төсвийн тодотгол дээр салбаруудад орж байгаа хөрөнгө оруулалтын асуудал дээр бол янз бүрийн нэмэлт санал байхгүй ээ гэж албан ёсоор хэллээ шүү. Та нар бол ингээд юм бичээд тараагаад байгаа шүү. Гишүүдэд байгаа бүгдээрэн дээр нь өгсөн. Тэгээд үнэхээр болж байгаа бол их сайн байна. Энүүгээр нь хэлэлцээд л тэгээд явъя. Би тийм учраас горимын саналаа татаж авлаа.

 **Ж.Энхбаяр:** -Энэ бол хөрөнгө оруулалтын тухайд гэж ойлгож болно. За Энхболд даргад горимын санал.

 **З.Энхболд:** -Байнгын хороод дээр энэ өрийн таазыг төсвийн тогтвортой байдлыг хэлэлцсэний дараа хэлэлцвэл яадаг юм гэдэг саналууд гараад байна гэж байна. Тэгэхээр би бол хэрвээ олонхиороо тэгж байгаа бол өнөөдөр хоёр удаа Төсвийн байнгын хороо, хоёр удаа чуулган хийгээд тохиролцсон хэмжээгээрээ энэ хуулиа гаргачихмаар байна. Тэрний дараа үргэлжлүүлж болж байна нэг арга зам.

 Эсвэл төсвөөс бусад бүх Байнгын хороо явдгаараа явж дуусчихаад, төсвийгөө маргааш өглөө зарлаж болж байна. Ийм хоёр зам байна. Энэний алинаар нь ч явсан ялгаагүй болно. Яагаад гэвэл төсвийн үндсэн санал бол Төсвийн байнгын хороон дээр хуралддаг учраас аюулгүй дээр гаргасан санал бол хоёрдогч санал болж тийшээ очно л доо. Тийм учраас одоо хурлаа ердийнхөөрөө хийгээд явж болно. Эсвэл нөгөөдөхөө хүлээж болно.

 Тэгэхийн тулд би энэ 3 бүлгийн даргыг уулзаатах гэсэн. Иймэрхүү л байдалтай байгаа.

 **Ж.Энхбаяр:** -Яг энэ асуудлыг Байнгын хороодууд сая яриад горимын санал дээр хэлэлцээд, манайх салбарын сайдууд санал асуусан. Энэ тодотголын хүрээнд салбарууд дээр асуудал байхгүй, энэ хүрээнд хөрөнгө оруулалтаа шийдээд явахад болноо гэж байгаа тул тэгээд бид төсвөө хэлэлцээд үргэлжлүүлээд явъя гэж.

 **З.Энхболд:** -Төсвөө хэлэлцчихье. Төсвийн байнгын хороогоор өрийн таазын хуулийг батлагдтал хүлээж болж байна.

 **Ж.Энхбаяр:** -Хэлэлцчихье тийм. За ингээд нэгдүгээр асуудлыг хэлэлцэхээр боллоо. Хуулийн төсөлтэй холбогдуулан гишүүд санал гаргаж үг хэлье. Асуулт асуух гишүүд байна уу нэрээ өгнө үү. За Энхболд гишүүнээр асуулт асуух гишүүдийн жагсаалтыг авлаа. За асуулт асууя. Содбилэг. Уучлаарай Цог гишүүн.

 **Л.Цог:** -Баярлалаа. Нэг асуулт байнаа. Цолмон сайдаас асууя. Энэ цэргийн албан хаагчдын тэтгэвэр, тэтгэмжийн хэмжээнд өөрчлөлт оруулахаар оруулж байгаа юм байна. Цэргийн албан хаагчийн эрэгтэй 25-аас доошгүй, эмэгтэй 20-иос доошгүй жил ажилласан албан хаагч. Тусдаа юу. За тэгвэл татаж авлаа асуудлаа.

 **Ж.Энхбаяр:** -Энэ хоёрдугаар асуудал дээр ярих юм.

 **Л.Цог:** -За татаж авлаа.

 **Ж.Энхбаяр:** -Содбилэг гишүүн.

 **О.Содбилэг:** -Гишүүдийн энэ өглөөний мэндийг хүргэе. Гадаад харилцааны яамны нөгөө барилгын асуудал нь юу болж байгаа юм. 2014 ондоо баригдаж дууссан уу, 2015 онд баригдах юм уу. Үлдэгдэл төсөв мөнгө нь ямар асуудалтай байгаа вэ тэрийг асуух гэсэн юмаа.

 **Ж.Энхбаяр:** -За Гадаад хэргийн яам.

 **Л.Пүрэвсүрэн:** -Содбилэг гишүүний асуултад хариулъя. Гадаад харилцааны сайдын 2013 оны хөрөнгө оруулалтын төсвийн багцад 4 тэрбум 460 сая төгрөгийн төсөвт өртөгтэй, ёслол хүндэтгэлийн өргөөний 9 давхар барилга барихаар тусгагдсан байгаа. Барилгын санхүүжилтэнд 2013 онд бол тэрбум 600 сая 2013 онд, 2014 онд 2 тэрбум 258 сая төгрөгийг бол төсөвлөж өгсөн. Гэвч барилгын ажил бол одоо 2014 ондоо дуусаагүй. Үлдэгдэл нь бол 601 сая төгрөгийн санхүүжилтийг одоо 2014 онд дутуу өгснөөс бол энэ барилга дуусаагүй байна аа.

 Хөрөнгө оруулалтаар баригдаж байгаа барилга нь улсын төсөвт, улсын комисст хүлээлгэж өгсний дараа үлдэгдэл өртөгт нь 10 хувийн санхүүжилт олгодог ийм бас боломжтой байдаг юм байна аа. Иймд одоо 2015 оны хөрөнгө оруулалтын төсөвт 610 сая төгрөгийн барилгын санхүүжилт тусгуулах санал Гадаад яамнаас оруулсан боловч одоо Засгийн газраас баримталж байгаа нийт одоо 500 саяас дээш хөрөнгө оруулалтыг бол хийхгүй ээ гэсний үндсэн дээр бол ингээд хасагдчихаад байж байгаа. Барилга бол дутуу ингээд байж байгаа.

 **Ж.Энхбаяр:** -Болсон уу тодруулга байхгүй юу. За Дэмбэрэл гишүүн.

 **Д.Дэмбэрэл:** -Би дараачийн асуудлууд дээр хэлэлцэхдээ асуулт тавья. Одоо нэрээ татлаа.

 **Ж.Энхбаяр:** -Баярлалаа. За Энхболд гишүүн.

 **Н.Энхболд:** -Энэ нөгөө нэг гадаадад үйл ажиллагаа явуулдаг нэг тусгай сан манай юунд сүүлд байгуулагдсан шүү дээ. Гадаад хэргийн яаманд. Тэрний маань олон улсын хамтын ажиллагааны сан маань яг одоо энэ төсвөөрөө хэдэн төгрөгтэй орж ирж байна, бид нар энэ Байнгын хорооноос нэг тогтоол гаргах гээд байж байна л даа.

 Тэгээд Гадаад яамныхны танилцуулснаар бол монголын талаас хэчнээн хэмжээний хөрөнгө оруулна нөгөө талаас нь яг тийм хэмжээний хөрөнгө босголцоод, ингээд энхийг сахиулах, ардчиллыг бэхжүүлэх, хүний эрх, эрх чөлөөг хангахад чиглэсэн үйл ажиллагааг дэмжих ийм хөрөнгө мөнгө босгоод байх бололцоотой гэж ярьсан. Энэ удаагийн төсөвт бол би буруу санаагүй бол бүр хоосон орж ирсэн гэж хэлээд гомдол гаргаад байсан. Тэгээд сайд маань сая өөрөө тэгээд хэлчих юм, болж байгаа юм байх даа. Тэр ямархуу байдалтай байна аа.

 Батлан хамгаалахынхан дээр бас энэ энхийг сахиулахын үйл ажиллагааны шугамаар гадаад орнуудтай хамтарч ажилласан төслүүдийн хүрээнд бас хөөрхөн мөнгө орж ирдэг. Энхийг сахиулагчдын үйл ажиллагааг дэмжих, хамтарсан сургууль хийх, нөгөө цэргийн анги, бэлтгэлийн төвүүдээ тохижуулахаас эхлээд цар хүрээгий нь өргөжүүлэх, цаашдаа бол манай энэ энхийг дэмжих, энхийг сахиулагчдын бэлтгэл сургуулилтыг хийдэг томоохон баазуудын нэг болох бололцоотой Монгол бол, ялангуяа Таван толгой тэр хавьд гэж бид нар ярьдаг.

 Энэ чиглэлээр энэ жилийн төсөвт нэмэгдүүлсэн, өргөжүүлсэн оруулсан зүйлүүд юу байна вэ. Та нарын оруулснаас хасагдсан, танагдсан зүйл байна уу. Товчхон зүгээр одоо 2015 онд 2014 онтой харьцуулахад хэр олон тийм гадныхан оролцсон дасгал сургуулиуд хийх вэ, тэрнээс олох орлого нэмэгдэх хандлага байна уу гэсэн ийм хоёр асуулт байна.

 **З.Болдбаатар:** -Батлан хамгаалах яам Төрийн нарийн бичгийн дарга генерал Болдбаатар. Би таны асуултад сайдын зөвшөөрсний дагуу хариулъя.

 Зэвсэгт хүчний хөгжлийн сан 2014 онд үндсэндээ 34 тэрбум төгрөгөөр ингэж төсөвлөгдсөн байгаа. Тэгээд сангийн зориулалт, зарцуулалт нь бол холбогдох хууль дүрмийн дагуу явж байгаа. Энэ дээр бол төлөвлөгдсөнөөс өнгөрсөн онд бол нэг 11 орчим тэрбум төгрөгийн санхүүжилт нь бол гэрээ хэлэлцээр хийгдсэн компаниуд юмаа нийлүүлээгүйгээс болоод хүлээгдэж байгаа. Бусад юмнууд бол хэвийн явж байгаа.

 Энэ жил 2015 оны Зэвсэгт хүчний хөгжлийн сангийн төлөвлөлтийг бол одоо төсөвт манай дээр 30 тэрбум төгрөгөөр тавьж өгсөн байсан. Тэгээд сүүлд нь бол Засгийн газар дээр яригдаж байгаа 5 тэрбум төгрөгөөр нэмэгдүүлээд, тэр 5 тэрбум төгрөгөө бол цэргийн одоо хувцас, сургалтанд нэг удаа зориулалтаар гарганаа гэсэн ийм шийдвэр Засгийн газрын түвшиндээ гараад ингээд энэ төсвийн тухай хуулийн төсөлд суучихсан байж байгаа.

 Ер нь бол зэвсэгт хүчний энхийг сахиулах ажиллагааны чадамжийг нэмэгдүүлэх ажлын хүрээнд манай зэвсэгт хүчнээс нэлээн хэд хэдэн шаардлагууд тавигдсан. Мөн олон улсын энхийг сахиулах ажиллагааны сургалтын төв маань өөрөө бас НАТО-гийн сүлжээнд холбогдсон учраас тэр стандартанд нь нийцэж тохижуулж боловсронгуй болгох ийм шаардлагууд тавигдаж байгаа. Энэ зүгээс энэ сангийнхаа төлөвлөлтөн дээр ахиад одоо бид нар боломж олдвол 5 тэрбум төгрөг нэмүүлье гэсэн ийм саналыг тавьчихаад байж байгаа.

 **Ж.Энхбаяр:** -Энхболд гишүүн болсон уу, тодотгох зүйл байна уу. За Гадаад яам.

 **Л.Пүрэвсүрэн:** -Энхболд гишүүний асуултад хариулъя. Олон улсын хамтын ажиллагааны сан одоо 3 дахь жилдээ ингээд ажиллаж эхлэх гэж байна. 2013 онд анх байгуулахдаа 3 тэрбум төгрөгийн санхүүжилт авсан. Өнгөрсөн онд 2014 онд 2.5 тэрбум төгрөгийн санхүүжилтийн үйл ажиллагаа явуулсан байгаа.

 Төсвийн одоо батлагдсан юмаар бол 2015 оны төсвийн хуулиар бол тэглэчихсэн байгаа. Гэхдээ тодотголоор бол нэг тэрбум төгрөгийг бол одоо тавиулсан ийм төсөл одоо орж ирж хэлэлцэгдэж байгаа. Гадаад яам бол гурав дахь эх үүсвэрээс бас мөнгө татъя гэж байгаа. Тэр нь бол ойролцоогоор 500 сая төгрөг, гурав дахь эх үүсвэрээс олоод ингээд 1.5 тэрбум төгрөгтэй үйл ажиллагаа явуулахаар одоо төлөвлөгөө нь гарчихсан байгаа.

 **Ж.Энхбаяр:** -Тодруулга бий юу Энхболд даргаа баярлалаа. Би нэг 3 асуулт асуугаадахъя. Батлан хамгаалах яам, Зэвсэгт хүчний жанжин штабаас. Энэ 2015 оны төсвөөр яам, агентлагууд орлогч, дэд даргагүй ажиллана гэсэн шийдвэр гарчихсан байгаа. Батлан хамгаалах яамны харьяа Зэвсэгт хүчний жанжин штаб дэд даргагүй ажиллахаар ийм төсөв гарсан байна. Энэ дээр тайлбар өгнө үү нэгд.

 Зэвсэгт хүчний жанжин штабын даргын дэд даргын цалингийн буюу тэрэнтэй холбоотой, холбогдох зардлууд хэчнээн төгрөгийн асуудал үүсээд байгаа юм бэ гэдгийг Сангийн яам мэдээлэл өгөөч.

 Хоёрдугаарт, зэвсэгт хүчний хөгжлийн сангийн зарцуулалтан дээр цэргийн хувцас, сургалтын асуудлыг зэвсэгт хүчний хөгжлийн сангаас оруулж ирж байгаа нь хуулийн зөрчил үүсгэж байна уу гэж Сангийн яамнаас.

 **Х.Ганцогт:** -Энхбаяр гишүүний асуултад хариулъя. Засгийн газрын тогтоолоор 100 хүртэлх хүнтэй агентлаг бол орлогч, дэд даргагүй байна аа гэдэг энэ тогтоолын дагуу бол Зэвсэгт хүчний жанжин штабыг бол орлогч дэд даргагүй байхаар төсвийг нь бол тодотголоор хийсэн байгаа.

 Зэвсэгт хүчний жанжин штаб дээр 5 тэрбум төгрөгийг бол нормын хувцас, бусад зардалд зориулахаар бол төсвийн тодотголд тусгасан байгаа. Үүнтэй холбоотойгоор бол зэвсэгт хүчний сангаас зарцуулах зарцуулалт дээр нь орох хуулийн өөрчлөлтийг нь бол тусгачихсан байгаа. Тэгэхээр хуулийн зөрчил бол байхгүй. Хуулийг дагалдаж оруулж ирсэн хуулийн төсөл дээр бол байгаа.

 **Ж.Энхбаяр:** -Та байж байгаарай. Сая Төрийн нарийн бичгийн дарга танилцууллаа шүү дээ. Зэвсэгт хүчний хөгжлийн сан дээр 5 тэрбум төгрөгийн эх үүсвэр нэмж өгөөч ээ. Бид нарт 5 тэрбум төгрөг нэмж олгох бололцоо байна аа гэж байна. Энэ асуудлыг юу гэж ойлгох вэ.

 **Х.Ганцогт:** -Төсвийн тодотголоор Зэвсэгт хүчний хөгжлийн сангийн орлого, зарлагыг 5 тэрбумаар бол өсгөөд тавьчихсан байгаа.

 **Ж.Энхбаяр:** -Тавьчихсан байгаа.

 **Х.Ганцогт:** -Тийм.

 **Ж.Энхбаяр:** -Шийдэгдсэн байгаа гэж ойлгож байна уу.

 **Н.Энхболд:** -Саяынх бол өөр, дахиад 5 тэрбум төгрөгийн.

 **Ж.Энхбаяр:** -Цолмон сайд аа, нэмэлт өгөөч. Ахиад 5 тэрбум нэмэх бололцоо үүсээд байна аа гэж ойлгож байна уу. Цолмон сайдад өгөөрэй.

 **Ц.Цолмон:** -Ер нь бол энэ оны одоо зэвсэгт хүчний хөгжлийн сангийн мөнгө нь бол бас байгаа. Тийм учраас түрүүний нөгөө хувцсанд зориулсан 5-аас гадна энхийг сахиулах ажиллагааныхаа чадавхыг нэмэгдүүлэх зорилгоор дахиад 5 тэрбумыг нэмүүлж, одоо бол 35 байгааг 40, 40 болгочихъё гэж байгаа. Орлого нь ч 40, зарлага нь ч 40 байхаар тийм саналууд явж байгаа. Тэрийг бас ер нь бололцоотой ийм санал байгаа юм. Нэгэнт эх үүсвэр нь байж байгаа.

 **Ж.Энхбаяр:** -Та зарчмын зөрүүтэй саналын томьёолол бичээд наашаа өгүүлээрэй. Тэгвэл санал хураалгаадахъя. Бусад гишүүд бас санал хураалгах шаардлагатай байвал бичээд наашаа өгнө үү.

 За саналын томьёолол бичиж байх хооронд төсөвтэй холбоотой, хэлэлцүүлэгтэй холбоотой санал хэлэх гишүүдийн нэрсийг авъя. Өөр санал алга уу. Энхболд гишүүнээр хаалаа. Энхболд гишүүнд микрофон өгье.

 **Н.Энхболд:** -Би сая Байнгын хорооны даргын асуусан асуулттай холбоотой санал юм байгаа юмаа. Энэ жанжин штаб бол бас зүгээр бусад агентлагуудтай харьцуулахад бас нэг арай л жаахан онцлогтой агентлаг л даа. Тэгээд тэр орлогчгүй болж байгаа гэдэг яриагий нь би сонсоод гайхаад байх юм, яагаад тэгсэн юм бол оо. Хуучин ганцхан орлогчтой байсан болохоор агентлагууд нэг нэг орлогч хасна гэхээр тэр хүрээнд автоматаар хасагдчихаж байгаа юм болов уу гэж бодоод байсан чинь нөгөө 100 хүрэх, хүрэхгүй гэдгээр нь ангилж байгаад хасчихсан юм байна л даа.

 Миний бодлоор бол Монгол Улсын Зэвсэгт хүчний жанжин штаб орлогчгүй байх бол жаахан тийм л санагдаад байдаг юм. Тэгэхээр энэ дээр бид нар Байнгын хорон дээрээ, Байнгын хорооны зүгээс Засгийн газарт энэ асуудлыг нь тавьж байгууллагын онцлогийг нь харгалзаад энэ шийдвэртээ тийм...хийж өгөх тал дээр нь санал тавих нь зүйтэй байх аа гэж бодож байгаа юм шүү. Хариуцдаг салбар, хариуцдаг ажил, тэр ажлынх нь хариуцлага энэ тэр гээд арай өөр л дөө, бусад агентлагуудтай харьцуулахад.

 Би энэ санал болгож байгаа Байнгын хороо, Засгийн газарт санал болговол яасан юм бэ гэж.

 **Ж.Энхбаяр:** -Тэгэхээр Энхболд даргаа, гишүүн ээ. Ингэмээр юм байна. Энэ дээр нь нөгөө төсөвтэй холбоотойгоор орон тоо хасагдаж байгаа болохоор Зэвсэгт хүчний жанжин штабын дэд даргын зардал нь 12 сая 800 мянган төгрөг байгаа юм байна. Тэгэхээр энэ дээр нь 12 сая 800 мянгыг тусгах зарчмын зөрүүтэй санал гаргаад явчихвал төсөвтөө суулгаад явчихвал аваад явчихна. Дотроо яаж зохицуулна гэсэн үг вэ тэр чинь. За саналаар явуулчихъя тийм ээ.

 **Н.Энхболд:** -Зарчмын хувьд бол зүгээр Жанжин штабын орлогчийн орон тоог хэвээр үлдээх гэж зарчмын саналаа хураачихаад л, Байнгын хорооноос дэмжигдвэл Засгийн газарт тогтоолдоо өөрчлөлт оруулаарай гэдгийг нь хэлчихээд, тэгээд тэр зардал дотроо багтаад нэг 12 сая жанжин штаб байна даа энэ чинь одоо нэг 12 сая төгрөг одоо байгаа төсөвтөө зохицуулаад тэрийг байлгаж хийж болох байлгүй дээ. 12-хон сая төгрөг юм бол. Бүхэл бүтэн улсын жанжин штаб байна. 6 мянган доллар.

 **Ж.Энхбаяр:** -Сангийн яам хариу өгөөч энэ дээр. Байнгын хороо бол жанжин штабын даргын орон тоог үлдээх нь зүйтэй гэж үзэж байна. Сангийн яам зохицуулалтаа яаж хийх юм бэ. Батлан хамгаалах яам өөрсдөө урсгал зардал дотроо зохицуулалт хийгээд явж болох уу гэж.

 **Х.Ганцогт:** -Энхбаяр гишүүний асуултад хариулъя. Төсвийн багцдаа зохицуулалт хийгээд явах бол боломжтой. Гэхдээ бид нарын хувьд бол Засгийн газрын шийдвэр гарчихсан байгаа болохоор Засгийн газрын шийдвэрээ бол эхэлж дагах асуудал байгаа.

 **Ж.Энхбаяр:** -Зарчмын зөрүүтэй саналын томьёоллыг танилцуулъя. Улсын Их Хурлын гишүүн Бат-Эрдэнээс Зэвсэгт хүчний хөгжлийн сангийн орлого, зарлага дээр тус бүр 5 тэрбум нэмж тусгах гэсэн санал байна. Санал хураалт явуулъя. Дэмжье гэсэн гишүүд саналаа өгнө үү. Санал хурааж байна. Орлого, зарлага тус бүр нэмэх 5 тэрбум нэмэх.

 Санал дэмжигдлээ.

 2 дугаар зарчмын зөрүүтэй санал байна. Улсын Их Хурлын гишүүн Нямаагийн Энхболд, Ж.Энхбаяр нараас Зэвсэгт хүчний жанжин штабын орлогчийн орон тоог хэвээр үлдээх гэсэн санал байна. Санал хураалт явуулъя. Яахав энэ дээр дэмжигдчихвэл цаашаа Байнгын хороо албан ёсоор чиглэл өгнө. Энэ агентлаг бол бусдадаа онцлог. Одоо Монголд байгаа цорын ганц л агентлаг шүү дээ онцлог. За санал хураалт явуулъя.

 Зэвсэгт хүчний жанжин штабын орлогчийн орон тоог хэвээр үлдээх. Энэ санал дэмжигдсэн нөхцөлд Засгийн газарт Байнгын хорооноос чиглэл өгөгдөнөө гэсэн үг. Санал хураалт явагдаж байна. За санал дэмжигдлээ.

 Дараагийн саналыг танилцуулъя. Улсын Их Хурлын гишүүн Содбилэгээс 2015 оны төсвийн хуульд Гадаад харилцааны яамны барилгын үлдэгдэл 601 сая төгрөгийн санхүүжилтийг нэмж тусгах гэсэн санал байна. Санал хураалт явуулъя. Санал хураалт.

 Гадаад хэргийн яамны барилгын үлдэгдэл, санхүүжилтийг нэмж тусгах. 601 сая төгрөг, дутуу тусгагдсан юм байна л даа. Бүтнээр тусгаад дуусгая гэж. За санал дэмжигдсэнгүй. Өөр санал байхгүй тийм биз. За Энхболд гишүүнд санал өгье, асуулт өгье, микрофон өгөөрэй.

 **Н.Энхболд:** -Би энэ дээр Пүрэвсүрэн сайд аа, олон улсын хамтын ажиллагааны сангийн тэр 0.5 тэрбум төгрөгийг хаанаас олно гэж тооцоод байгаа юм та нар. Гурав дахь эх үүсвэр гэдэг маань.

 **Ж.Энхбаяр:** -За Гадаад хэргийн яам.

 **Л.Пүрэвсүрэн:** -Энхболд гишүүний асуултад хариулъя. Энэ голцуу сургалтын үйл ажиллагаанууд байдаг Монгол Улсад хийх. Тэгээд тэрэн дээр Европын холбоо бөгөөд Норвеги, Польш гээд бусад энэ олон улсын байгууллагууд ч гэсэн Мьянмар, Киргиз, Хойд Солонгост зориулж хийж байгаа сургалтын зарим зардлыг бол даая гэж байгаа юм. Тэгээд энийг бол гурав дахь эх үүсвэр гэдгээр бол нэрлээд байгаа юм тийм.

 **Ж.Энхбаяр:** -За тодруулга байгаа юу. Тодруулга.

 **Н.Энхболд:** -Түрүүчийн Байнгын хорооны хурал дээр бид нар энэ асуудлаар ярьж байхад жишээ нь одоо дотоодоосоо нэг төгрөгийн эх үүсвэр гаргаад байвал бид нар гадаадаас бас нэг 1 төгрөгийн эх үүсвэр олоод байх ийм боломжууд байгаа гэж ярьж байсан тийм ээ.

 Тэгэхээр би хэрэв яг тэр баталгаатай бол одоо 1 тэрбум гэж байгаа энэ тэртэй тэргүй 1.5 тэрбум гэдгээр баталж өгөөд, бид нар 0.5-ыг нэмж баталж өгснөөрөө дахиад 1 тэрбум төгрөгийн хөрөнгө босгоод сандаа оруулчих боломж байгаа гэж хараад байна л даа.

 Тэгээд 0.5-ыгаа шууд одоо зарчмын зөрүүтэй санал болгоод хураалгачихвал эд нарт илүү их ажиллах, илүү их мөнгө олох боломж гарах юм биш байгаа л гэж харж байна, хараад байгаа юм. Даалгавар чинь ихэдчихнэ гэж үзвэл орхичихож болно. Тавиад үзвэл бид нар ямар ч байсан олноо гэвэл би зарчмын зөрүүтэй санал оруулаад хураалгаад үзэх санаатай байна.

 **Ж.Энхбаяр:** -За Пүрэвсүрэн сайд за микрофон өгөөрэй.

 **Л.Пүрэвсүрэн:** -За гурав дахь эх үүсвэрээс татах энэ ажиллагааг дөнгөж энэ жилээс эхлүүлж байгаа юм. Тийм учраас эхний жилдээ бол энэ дээр тодорхой хэмжээний бас одоо риск байгаа. Яг одоо тэнцүү хэмжээгээр олох. Тийм учраас энэ дээр бол одоо энэ байгаа 1 тэрбумаар нь үлдээгээд бид нар боломжийнхоо хэмжээгээр энэ жилдээ эхний жилд хэдий хэмжээний хөрөнгө татаж чадах нь вэ тэрнийгээ л одоо ингэж үзэх гэж байгаа ийм байгаа юм. Тэгэхээр энэ жилдээ бол ингээд 1 тэрбумаар үлдээвэл бол хэрэгтэй байгаа гэж хэлмээр байна.

 **Ж.Энхбаяр:** -За ойлголоо. Шаардлагагүй ээ гэж үзлээ. За Монгол Улсын 2015 оны төсвийн тухай. Содбилэг асуулт дууссан даа. Төсөвтэй холбоотой юу. Санал дуусчихсан дууссан.

 За төслийн хуулийн төслийг хэлэлцэж дууслаа. Төсвийн байнгын хороонд Байнгын хороог төлөөлж оролцох Их Хурлын гишүүн томилно. Нямаагийн Энхболд гишүүн та. Энэ санал хураах шаардлагагүй тийм биз. За Нямаагийн Энхболд гишүүнийг Төсвийн байнгын хороонд Байнгын хороог төлөөлж оролцох Их Хурлын гишүүнээр томиллоо.

 Хоёрдугаар асуудал.

 Цэргийн албан хаагчдын тэтгэвэр, тэтгэмжийн тухай хуульд өөрчлөлт оруулах тухай хуулийн төсөл Засгийн газраас 2014 оны 12 сарын 30-ны өдөр, 2015 оны төсвийн тухай хуульд нэмэлт, өөрчлөлт оруулах тухай хуулийн төслийн хамт өргөн мэдүүлсэн анхны хэлэлцүүлгийг хийе.

 Ажлын хэсгийг танилцуулъя. Цолмон Батлан хамгаалахын сайд, Болдбаатар Батлан хамгаалах яамны Төрийн нарийн бичгийн дарга, Бямбажав Зэвсэгт хүчний жанжин штабын дарга, Лхачинжав Хил хамгаалах ерөнхий газрын дарга, Ганхуяг Батлан хамгаалах яамны Санхүү, хөрөнгө оруулалтын хэлтсийн дарга, Ганбат Зэвсэгт хүчний жанжин штабын Санхүүгийн хэлтсийн дарга.

 Хуулийн төсөлтэй холбогдуулан Их Хурлын гишүүд ажлын хэсгээс асуулт асуух, хариулт авъя. Саналаа өгнө үү. Хуулийн төсөлтэй холбогдуулан үг хэлэх, асуулт асуух гишүүдийг тасаллаа. Батболд. Микрофон өгөөрэй Цог гишүүнд.

 **Л.Цог:** -Баярлалаа. Тэгэхээр энэ цэргийн албан хаагчдынхаа тэтгэвэрт гарахад нь олгодог байсан 36 сарын тэтгэмжийг багасгах тухай асуудал ярьж байгаа юм байна л даа. Энгийнхэнтэйгээ адилтгаад ингээд ажилласан жилийг нь дүйлгэх ийм хэмжээнд орох юм байна.

 Тэгэхээр багасгах юм байна. Энийг бид буцаагаад эсэргүүцээд ухаан нь хэвээр нь үлдээе гэх юм бол процедурын хувьд ямар юм болох бол. Бид өөрөө мэдээд шийдчих юм уу гэдэг юм асуучихмаар байна. Их Хурал өөрөө мэдэх үү гэж. Сөрөг юм юу байх бол гэдэг ийм асуулт байна л даа товчдоо.

 **Ж.Энхбаяр:** -Асуулт хэнээс гарах вэ хариулт. Батлан хамгаалах яам.

 **Ц.Цолмон:** -За би хариулъя. Манайхан шаардлагатай бол тодотгоорой гэж хэлэх байна. Эхлээд ер нь энэ асуудал хэлэлцэж явахдаа цэргийн албан хаагчдыг тусад нь одоогийн байгаа хуулиараа байлгая гэж явсан. Сүүлд бол Сангийн яамныхан байх гэж бодож байна. Бусад бүх одоо тэтгэвэрт гарч байгаа хүмүүсүүдтэй адилтгах ийм санал орж ирсэн байгаа.

 Ер нь манай одоо цэргийн мэргэжлийн хүмүүс нэлээн тодотгож ач холбогдлыг нь ярих байх гэж бодож байна тийм. Би бол одоо Засгийн газраас ийм санал орж ирсэн байгаа. Тэгэхдээ бол Их Хурал, Байнгын хороо бол энийг хэлэлцээд, өөрийнхөө одоо шийдвэрийг гаргаад, ингээд явах бололцоотой гэж ойлгож байна. Амаржаргал гишүүн жаахан тодотгож өгөөч ээ гэж хүсэх байна.

 **Ж.Энхбаяр:** -За дараа нь Дэмбэрэл гишүүн асуулт асууя.

 **Д.Дэмбэрэл:** -Энэ тэтгэвэр нэг удаагийн тэтгэмжийн асуудал дээр бол хуучин яригдаж байсан нь бол Төрийн албаны хуулинд эдгээр заалтуудыг яах вэ авчиръя гэж, нэгтгэе гэсэн ийм зарчим яваад байсан л даа. Тэгэхдээ төрийн албан хаагчид маань угаасаа төрийн захиргааны алба хааж, тусгай алба хаагч, үйлчилгээний албан хаагчид гээд тэр тусгай тусгай явдгийг нь бол ижил тэгшхэн болгочихъё гэж тэгж ерөөсөө яригдаж байгаагүй шүү дээ.

 Урдын бид нарын яригдаж байсан зүйл бол энэ тусгай тусгай хуулиудад явж байгаа зүйлээ авчиръя. Гэхдээ тэр салбар, тэр албан хаагчдын тусгай категори тус бүрийн онцлог нь бол байх юмаа гэж ойлгож байсан юм л даа. Одоо тэгэхийнхээ оронд зүгээр хуулинд нь байгаа заалтуудыг цөмийг нь тэгшитгэх байдлаар ажилласан жил болгочихъё гэж. Тэгвэл төрийн тусгай албан хаагчид гэж Төрийн албаны хуулиар бид нар ялгаад байхын шаардлагагүй шүү дээ.

 Ялангуяа төрийн тусгай албан хаагчид бол бизнес эрхлэх, бусад одоо орлогын үйл ажиллагаанд оролцох нь бол хаагдмал байж байгаа юм л даа. Энэ байдлаас нь нэгдүгээрт хараад, энэ төрийн тусгай албан хаагчдын тэтгэмж, тэтгэлгийн асуудал нь бол арай өөрөөр тогтоогдох ёстой юм биш үү. Засгийн газар энийг тайлбарлахдаа зөвхөн ажилласан жил гээд ингэж байгаа юм.

 Тэгэхдээ төрийн бүх албан хаагчдын ажилласан жил гэхээс гадна тэр онцлогтой байдал нь яаж тусгагдах юм бэ. Энийгээ Засгийн газар тодорхой хэлэхгүй байгаад байгаа шүү дээ.

 Нөгөө талаас төрийн тусгай албан хаагчаар ажиллаж байгаа хүн захиргааны албан хаагчаар хуучин ажиллаж байсан бол тэр чинь арай өөр юм байхгүй юу. Захиргааны албан хаагч нь арай өөр, тэгээд нийлүүлээд ингээд бүх жилийг нь нийлүүлээд жилээр нь хөөгөөд, тэгээд тогтоочихъё гэж 36 сарын цалин гэсэн бол түүнийг нь 20 жил ажилласан бол 20 сарын цалин өгчихье гэж.

 Тэр 20 сар гэдгийн чинь дотор захиргааны албанд ажилласан, тусгай албанд ажилласан гэдгүүд чинь бол арай өөр өөр шаардлагуудын нөхцөлүүдэд ажиллаж байсан шүү дээ. Тийм учраас хуулийг бол ерөнхий яриад байхаас гадна бас тодорхой нөхцөлүүдийг харгалзсан байх зарчмыг Засгийн газар авч үзэж байгаа юм уу, үзэхгүй зүгээр л одоо нэг жил ажилласан л бол нэг сарын тэтгэмж гэсэн байдлаар яриад байгаагийн цаад учраа тайлбарлаж өгнө үү.

 Нөгөө талаар төрийн албанд ажиллана гэдэг чинь бас жишээлбэл энэ парламентад ажиллаж байгаа намуудын аппаратад ажиллаж байгаа албан хаагчид бол төрийн албан хаагчдад тооцогдож явдаг л даа. Парламентын нам, тэгээд төрийн алба хаахад нь бол улс төрийн талаас нь оролцож байна аа гэдгээр. Энэ маань орох юм уу, орохгүй юм уу. Их олон олон асуудал энэний цаана нуугдмал байдалтай явж байгааг Байнгын хороон дээр тодорхой болгож өгөх шаардлага байна.

 Тийм учраас би Засгийн газраас, оруулж ирж байгаа газраас нь асууж байгаа юм. Төрийн тусгай албан хаагчдын тухайд бол онцлон үзэх юм байна уу, адилхан л нэг жил ажилласан болоо гэсэн байдлаар хандаад байгаа юм уу гэдэг асуудал байна.

 **Ж.Энхбаяр:** -Цолмон сайд хариулъя.

 **Ц.Цолмон:** -Сангийн яам хариулна шүү дээ энд, манай оруулж байгаа асуудал биш, Сангийн яам.

 **Ж.Энхбаяр**: -За Сангийн яаманд микрофон өгье ажлын хэсгээс.

 **Х.Ганцогт:** -Дэмбэрэл гишүүний асуултад хариулъя. Ер нь бол нэг 7, 8 хууль дээр энэ 36 сарын цалинтай тэнцэх хэмжээний тэтгэмжийг олгоноо гэсэн ийм салбарын хуулиудад байсан заалтыг бол нэгтгэж Төрийн албаны тухай хуулинд бол нэг заалт болгон оруулж байгаа.

 Ингэж оруулж тооцохдоо бол Засгийн газар, Засгийн газрын баталсан журмын дагуу 36 сарын цалинг бол тооцож олгоно. За яг Төрийн албаны хуулин дээр орсон өөрчлөлтийг би уншиж үзүүлье. Нэг удаагийн буцалтгүй тусламжид тооцох цалингийн дундаж хэмжээ болон олгох шалгуур нөхцөлийг тодорхойлсон журмыг Төрийн албаны төв байгууллагын саналыг үндэслэн Засгийн газар баталнаа гээд заасан байгаа.

 Тэгэхээр таны хэлээд байгаа энэ тусгай байгууллагуудын, төрийн тусгай албан хаагчдын тухай бол энэ дээр бол тусад нь авч үзнээ. Үүнээс гадна салбар бүрээр бас ялгавартайгаар бол энэ журмыг тогтооно. Дээд хязгаар нь бол 36 сар байна аа. Шууд автоматаар ажилласан жилтэй нь бол бас уялдуулна гэж бас үзэж болохгүй. 20 жил бол 20 сар гэдэг.

 Тэгэхээр энэ бол салбар бүр дээр бол янз бүрээр тогтоогдох юмаа. Тэгэхээр энэ эрхийг нь бол Засгийн газарт авъя гэсэн ийм байдлаар оруулсан байгаа.

 **Ж.Энхбаяр:** -Тодруулъя Дэмбэрэл дарга.

 **Д.Дэмбэрэл:** -За бид нар ойлгохдоо бол яах вэ энэ төрийн албан хаагчдын нэг удаагийн тэтгэлгийн нийт хэмжээ бол нэг их төсөвт нөлөөлөөд нэмэгдээд, буураад байхгүй юм байна гэсэн ойлголтоор ач холбогдол багатай юм уу гээд зүгээр би бодоод сууж байна л даа.

 Тэгэхээр энэний зөрүү одоо жишээлэх юм бол Засгийн газарт энэнээс гарах хэмнэлт гэж одоо юм байгаа юм уу, ийм тооцоо хийсэн юм уу. Энэ зүгээр л ер нь журмаа өөрчилчихье, нөхцөлөө өөрчилье гэдэг шаардлага тавиад байгаа юм уу, эндээс төсөв хэмнэх гэж бодсон зүйл байгаа юм уу. Байгаа юм бол хэчнээн хэмжээгээр энэ төсвийн орлого нэмэгдэх боломжтой гэж тооцсон билээ.

 **Ж.Энхбаяр:** -Ажлын хэсэгт микрофон өгөөрэй.

 **Х.Ганцогт:** -Ер нь бол 36 сарын тэтгэмжийн зардал бол жил ирэх тусам бол өсөж байгаа. Өнгөрсөн жил гэхээр чинь 70 орчим тэрбум төгрөг байсан. Энэ жил яг хуучин аргачлалаараа тооцох юм бол 90 гаруй тэрбум төгрөгийн юм болж байгаа. Жилд одоо энэ өсөлтийн хэмжээ нэг 10-20 орчим хувьтай ингэж өсөж байсан.

 Тэгэхээр ер нь бол цаашид Засгийн газраас оруулж ирсэн гол санал бол төрийн албанд ажилласан жил хамааралгүйгээр төрийн албанаас тэтгэвэрт гарч байгаа хүн болгонд 36 сар өгөхөө больё. Төрийн албанд насаараа ажилласан хүмүүс нь яг адилхан тэтгэмж авч байна. Нэг жил ажиллаад гарсан нь бас яг адилхан авч байгаа. Тэгэхээр энийг бол залруулах зорилгоор энэ өөрчлөлтийгөө бол оруулж ирсэн.

 Тэгэхээр төрийн албанд ажилласан жилтэй нь хамааруулан ажилласан салбарын онцлогийг харгалзан энэ 36 сар хүртэлх тэтгэмжийг олгохоор бол ингэж тооцсон байгаа.

 **Ж.Энхбаяр:** -Тооцоо, санхүүгийн тооцоо байна уу, хэдийг хэмнэх гээд байгаа юм бэ гэж. Гол нь асуулт байна шүү дээ төрийн тусгай албан хаагч энэ зэвсэгт хүчний албан хаагчдын тэтгэврийн асуудлыг хөндсөнөөр бусад иргэний байгууллагуудтай тэр харьцаагий нь гаргаадахаач. Хэчнээн нь одоо энэ тусгай албанд ийм асуудал үүсээд байгаа юм. Бусад нь одоо эмч, багш нарт хэд байгаа юм. Ажлын хэсэгт микрофон өгөөрэй.

 **Х.Ганцогт:** -Зэвсэгт одоо батлан хамгаалах салбараас нийт 170 хүн тэтгэвэрт гарахаар тооцоо байгаа 2015 онд. Үүнтэй холбоотойгоор 4 тэрбум төгрөгийн зардал гарнаа гэдэг байдлаар тооцсон байгаа. 36 сараар тооцоход.

 **Ж.Энхбаяр:** -Энэнээс алийг хэмнэх, яаж хэмнэх гээд байгаа юм, хэмнэлт нь яаж харагдаад байгаа юм.

 **Х.Ганцогт:** -Тэр одоо нөгөө Засгийн газраас аргачлалыг нь тогтоож байж, яг хэдэн төгрөгийн зардал гарах вэ гэдгийг нь бид нар хэлэхэд яг 36 сараар нь тултал нь бодох юм бол 4 тэрбум төгрөг байгаа. Тэгэхээр тухайн албан хаагчдын яг хэдэн жил, яаж ажилласан тэр онцлогийг нь хамааруулсан журам дээрээ үндэслэж бол энэ 4 тэрбум нь дээш доошоо хөдлөх ийм байгаа. Доошоо хөдлөх л ажил байгаа.

 **Ж.Энхбаяр:** -Төсөв дээр бол 36 сараараа, 4 тэрбумаараа суучихсан яваа гэж ойлголоо. Зөв үү.

 **Х.Ганцогт:** -Тийм. 4-өөр бол суугаагүй, дунджаар 2.5-аар суучихсан явж байгаа.

 **Ж.Энхбаяр:** -Бат-Эрдэнэ гишүүн асуулт асууя.

 **Д.Бат-Эрдэнэ:** -Асуултууд бас давхацсан байна. Тэгэхээр энэ төсвийн тухай түрүүнд горимын санал гарсан шүү дээ. Тэгээд төсвийн тухай хуульд энэ өрийн таазыг бид нар зөвшилцөж тохиролцвол энэ цэргийн болон энэ одоо энэ яригдаж байгаа энэ хууль журамд өөрчлөлт оруулах шаардлага бий юу нэгд тийм ээ энэ дээр зөвшилцөөд бид нар 70 болговол. Тэгэх юм бол миний асуудлыг дахиж ярьсан нэг яриа болох гээд байна шүү дээ.

 Тэгээд ер нь манай ажлын хэсгийнхэн энэ Монгол Улсын бүрэн бүтэн байдал, тусгаар тогтнолын төлөө тангараг өргөсөн, иргэний эрх нь одоо үлэмж хязгаарлагдсан энэ хүмүүсийг энэ эдийн засгийн хямралын үед бас нэг тусгаар тогтнолын хямрал болгож хувиргах асуудал дээр ер нь ямар бодолтой байдаг юм.

 Ер нь та бүхэн бас гадаад, дотоодын туршлага бодлого ярьдаг хүмүүс байдаг. Эдийн засгийн хямралын үед ялангуяа энэ Монгол Улсын ямарваа улс орны бүрэн бүтэн байдалд ...асуудал улам эмзэг болдог. Энэ үед нь бид нар нэмдэггүй юмаа гэхэд бол ерөөсөө огтхон хасаж болохгүй.

 Тийм учраас энэ асуудал дээр бас арай эх оронч маягтайгаар одоо санал бодлоо оруулж ирж байвал яасан юм бэ. Тэгээд 4-хөн тэрбум төгрөгийн төлөө энэ асуудлыг оруулж ирж явдаг. Энэ погонтой өөр хаашаа ч шилжиж ажиллах боломжгүй энэ хүмүүсийгээ үе үеийн Монгол Улсын төр, засаг бол хайрлаж ирсэн, хайрлаж байх ёстой.

 Ийм учраас энэ асуудал дээр бас онцгойлон анхаарч, энэ асуудлыг хөндмөөргүй байгаа юмаа. Энэ цэргийнхээ энэ хүмүүсийн энэ тэтгэвэр тэтгэмжийн асуудлыг бол нэмдэггүй юмаа гэхэд бууруулах асуудлыг бол ярьж, төрийн сулраа, энэ тусгаар тогтнолын дархлааг бас ингэж үймүүлж болохгүй ээ. Энэ дээр ямар та бүхэн одоо тэр нэг өрийн таазын асуудлыг шийдвэл энэ асуудал яригдах юм уу, үгүй юм уу.

 Тэгээд түрүүнд асуудал ярьсан. Энэ асуудал дээр бусад иргэний салбаруудтай яаж харьцуулж байгаа юм. Бүгдээрээ ийм байх ёстой гээд л хамруулаад хийж байгаа юм уу. Эсвэл энэ дээр ямар нэгэн ялгаа байна уу.

 **Ж.Энхбаяр:** -Ажлын хэсэг.

 **Х.Ганцогт:** -Бат-Эрдэнэ гишүүний асуултад хариулъя. Өрийн таазын асуудалтай ямар нэгэн хамааралгүйгээр энэ хуулиндаа бол нөлөөлөхгүй ээ. Өрийн тааз батлагдсан, батлагдаагүй энэ хууль бол хэрэгжээд явах боломжтой.

 Зэвсэгт хүчин, энэ батлан хамгаалахын салбарыг одоо ангилж одоо дангаар нь бол одоо ямар нэгэн тийм төсвийн хяналт, таналт, одоо төсвийг нь хассан тийм бол байхгүй. Ер нь бүх салбарын хувьд бол тэгш үзэж байгаа. Зэвсэгт хүчний энэ салбарын 2015 оны төсөв бол буураагүй ээ. Эдийн засгийн хямралтай энэ хүнд үед бол бид бүгд Засгийн газрын барьж байгаа гол бодлого бол аль болох хүмүүсийг ажилтай, орлоготой байлгая, хэдийгээ цалин хөлсийг нь нэмж чадахгүй ч гэсэн одоо цомхтгол явуулах энэ бодлогоос бол зайлсхийж оруулж ирсэн байгаа.

 Тэгэхээр зэвсэгт хүчний салбарын бол 2015 оны урсгал зардлыг бол бууруулалгүй өмнөх оны түвшинд нь бол барьж оруулж ирсэн.

 **Ж.Энхбаяр:** -Тодруулъя. Бат-Эрдэнэ гишүүнд микрофон өгөөрэй.

 **Д.Бат-Эрдэнэ:** -Тэр би түрүүнд нэг асуулт асуулаа шүү дээ. Цэргийн болон иргэний байгууллагуудын албан хаагчдын нийгмийн асуудал одоо энэ тэтгэвэр, тэтгэмжийн асуудлаар ямар нэгэн тийм өөр байр суурь байна уу, эсвэл нэгдсэн нэг одоо шууд л ангиллаар хийж байна уу.

 **Ж.Энхбаяр:** -Ажлын хэсэг хариулъя, микрофонд хариулна.

 **Х.Ганцогт:** -Тийм, иргэний байгууллага, цэргийн байгууллага хооронд бол ямар нэгэн ялгавартайгаар бол бодлого авч үзээгүй 2015 оны төсөв дээр. Бүх салбаруудад бол нэг зарчмаар энэ 36 сар хүртэлх тэтгэмжийг олгох асуудалд бол хандсан байгаа.

 **Ж.Энхбаяр:** -Батболд гишүүнд микрофон өгье.

 **С.Батболд:** -Гишүүд ерөнхийдөө бас асууж байна л даа. Тэгээд санал нэг байна. Сангийн яам ч гэсэн нөхцөл байдлаа үзэж байгаад бүгдийг нь тэгж үзэж байгаа гэсэн ийм зүйл ярьж байна. Нэг талаасаа бол зөв байх л даа. Тэгш үзэх ёстой байх. Гэхдээ энэ дотор цэргийн албан хаагчид маань яг тэгш үзэгдэх ёстой юу. Энэ дээр бол одоо бид нар бас бодох ёстой байх аа.

 Монгол төр маань үнэхээрийн тушаалаар тэгээд одоо эх орноос яв гэсэн газар нь тэр одоо гаднын халуун цэг дээр ч, дотроо ч халуун цэг дээр ч, тэгээд хил хязгаар бүх газар байнга тушаалаар явж байдаг энэ хүмүүсээ түрүүн бас гишүүд хэлж байна.

 Тусгаар тогтнолынхоо, бас улс орныхоо энэ баталгаа болсон хүмүүсээ бол тэр олон улсын жишгээр нь, олон улсад бол бид нарын энэ харж байхад бол хэдийгээр эдийн засгийн хямралтай ч гэсэн энэ хөрш орнуудаа ч харж байна, энэ бусад улс орнууд, өндөр хөгжилтэй орнууд гэж харж байна.

 Цэргийн арми, цэргийнхээ салбарыг тэгш бусад салбартай үзэх тийм асуудал хэзээ ч хөндөгддөггүй, Харин энэ дээр бол илүү онцгойлж анхаардаг энэ зарчим бол байнга байж байдаг юм байна лээ шүү дээ. Тэгэхээр бид энийгээ ер нь бодолцох ёстой байх аа. Энэ дээр бол одоо тэгш гэдэг зарчим бол арай өөрөөр харагдах ёстой болов уу гэж ингэж бодож байна.

 Тэгээд энэ батлан хамгаалахын нөхдүүд маань ер нь яг энэ бусад улс орнуудын жишиг дээр ялангуяа энэ цэргийн салбарт байгаа албан хаагчдаа тэтгэлэг тэтгэмж олгоход ер нь ямар зарчим бусад салбарт, энгийн салбартай харьцуулахад барьдаг юм бол гэдэг энэ судалгаа, энэ зарчмын ялгаа талаар бол мэдээлэл байна уу. Энийг нэг тодотгоод, нэг ийм ийм учраас ийм байх ёстой юмаа гэдгийгээ бас Их Хурал дээр ч тэр, засаг дээрээ ч тэр, ер нь нийгэмдээ зөв ойлголттой байлгах талаас нь би асууж байна л даа.

 Тэгэхээр ийм ийм учиртай нэг, хоёр гээд тэгээд ийм зарчмаар бол одоо энэ хадгалагдаж байх ёстой юмаа гэдэг ийм үндэслэлээ нэг хэлээд өгөхгүй юу Батлан хамгаалах яамныхан.

 **Ж.Энхбаяр:** -За ажлын хэсэг. Ажлын хэсэг ялангуяа Сангийн яам бас нэмээд хариул даа. Яагаад та нар тэгш үзээд байгаа юм бэ л гэж. Яагаад төрийн тусгай алба, цэргийн байгууллагуудыг иргэний байгууллагын албан хаагчидтай тэгш адилхан үзсэн бэ гэдэг үндэслэлээ тайлбарлана уу гэж. Олон улсын тийм туршлага байна уу гэж.

 Дээрээс нь Батлан хамгаалах яам, жанжин штаб, тагнуул, хилийн цэргийн командлал маань яг өнөөдрийн бий болсон нөхцөл байдалтай холбогдуулаад товчхон товчхон мэдээлэл өгчих. Цэргийн албан хаагчдын дотор ямар санал хүсэлт гарч байна. Албандаа итгэх итгэл суларч байна уу, ямар асуудал үүсэж болзошгүй байна. Энэ талаар товчхон мэдээлэл.

 **З.Болдбаатар:** -Би ярьж байх уу. Би Батболд гишүүний асуултад хариулъя. Тантай зарчмын хувьд санал нэг байна аа. Ер нь гадаад орнуудын туршлагыг ингээд хараад аваад үзэхэд бол аюулгүй байдал, батлан хамгаалах, зэвсэгт хүчин, ер нь тусгай чиг үүрэгтэй байгууллагуудын энэ асуудлыг бол онцгойлон анхаарч үзээд, энийг бол ерөнхийдөө Зэвсэгт хүчний ерөнхий командлагч буюу одоо Монгол Улсын Ерөнхийлөгчийн эрхлэх асуудлын хүрээнд шийдээд, тусгай горим журмаар нууц байдалтайгаар ингээд шийдчихдэг ийм туршлага юмнууд бол байдаг юм байна лээ.

 Цэргийн албан хаагчдын хувьд бол эрхээ хязгаарлуулчихсан улсууд. Цэргийн албан хаагчид бол бусад иргэний байгууллагын улсуудтай адилхан одоо эрх эдэлдэггүй. Тийм учраас өөрсдийнхөө эрх үйл ажиллагааг хязгаарлуулчихсан.

 Хоёрдугаарт, цэргийн албан хаагчдын гэр бүл, үр хүүхдүүд нь бол үндсэндээ энэ албаны ажлын онцлогоос болоод ажлын байраар хангагдаж чаддаггүй. Тэгэхээр энэ тэтгэмж 36 сарын тэтгэмж бол энэ дээр нь бас нэлээн тийм нэмэр болсон ийм шийдвэр юм байгаа юм.

 Дараагийн нэг асуудал бол цэргийн албан хаагчид ажил үүргийн онцлогоос болоод насны зөрөөтэй байдлаар тэтгэвэрт гардаг. Манайд зэвсэгт хүчний бие бүрэлдэхүүний 70 орчим хувь, 60-70 хувь нь бол манай ахлагч нарын бүрэлдэхүүн байдаг. Гэтэл ахлагч нарын бүрэлдэхүүн маань өөрөө 45 нас хүрээд тэтгэвэрт гардаг. Гэтэл энэ хүмүүс 45 нас хүрээд тэтгэвэрт гарахад нийгмийн хамгааллын болон нийгмийн халамжийн ямар нэгэн үйл ажиллагаанд хамрагдах болохоор 60 хүрч байж хамрагддаг, 55 хүрч байж хамрагддаг.

 Тэгэхээр энэ 60, 55 хүртлээ үндсэндээ хүлээгээд суучихдаг. Тэгэхээр энэ хүлээж байгаа орон зай, энэ хүлээж байгаа байдлыг нь хөөрхий энэ 36 сарын л одоо тэтгэмж хангаж өгч, тэр хүний одоо сэтгэл санаагий нь ингэж тайвшруулдаг ийм юм л даа.

 Дараагийн асуудал ерөөсөө бид нар эдийн засгийн хэмнэлт талаасаа хараад байгаа болохоос биш Монгол Улсын аюулгүй байдал талаасаа бол харахгүй байна аа. Энэ шийдэгдээд ирэх юм бол би өнөөдөр ганцхан жишээ хэлье. Төсвийг хэлэлцэж байхад батлан хамгаалах салбарт тэтгэвэрт гарна гээд үндсэндээ нэг 170-аад хүн өргөдөл өгчихсөн байсан. Энэ 170-аад хүний өргөдлийн асуудлыг бид нар шийдье гээд ирэхээр 4 тэрбум төгрөг бидэнд хэрэгтэй байсан. Тэрийг бид нар төсөвт суулгаад шийдье гэж байтал манай Сангийн яамны нөхдүүд маань үзэж байгаад хүндрэлтэй байна гээд тэрийг нь хасаад 2.1 болгоод тавьчихсан.

 Гэтэл 36 сарыг одоо багасгах нь ээ гэдэг асуудал үүсээд ирэнгүүт 640 хүн өнөөдөр тэтгэвэрт гаръя гэдэг байдлаар өргөдөл өгчихөөд байж байна. Энэ улсууд зэвсэгт хүчний анги салбарт ялангуяа манай одоо чухал чухал байрлалтай цэргийн ангиудад ажиллаж байгаа улсууд, энэ улсууд ажлаа өгөөд сулрах юм бол өнөөдөр зэвсэгт хүчний бэлэн байдал, Монгол Улсын аюулгүй байдлын дархлаа суларна. Үүнээс улбаалаад зэвсэгт хүчинд хүмүүсийн дунд санал сэтгэгдэл хоёрдмол байдалтай болж бий болно.

 Энэ санал сэтгэгдэл хоёрдмол байдалтай болоод ирэнгүүт энийг ашиглах ямар нэгэн гаднын хүчин зүйлүүд бол байхыг үгүйсгэхгүй байна. Тийм учраас энэ 36 сарыг тэр чигээр нь өөрчлөхгүйгээр хэвээр авч үлдэх нь зүйтэй гэсэн ийм байр суурьтай байна.

 **Ж.Энхбаяр:** -За ойлголоо. Жанжин штабын дарга.

 **Ц.Бямбажав**: -Эрхэм гишүүдэд генерал Бямбажав илтгэж байна. Энэ цэргийн албан хаагчдын тэтгэвэр тэтгэмжтэй холбоотой асуудлаар Зэвсэгт хүчний жанжин штабын даргын хувьд цэргийн мэргэжлийн хүний хувьд судалсан, цаашид эрхэм гишүүд анхааралдаа аваарай гэсэн санаагаар энэ гурав, дөрвөн зүйлийг хэлье гэж бодож байна.

 Энэ маань Батболд гишүүний асуусан асуултад бас хариу болох байх аа гэж бодож байна. Ардчилсан нийгэмд байгаа зэвсэгт хүчний бүрэлдэхүүн юм уу цэргийн албан хаагчид маань бусад албадуудаасаа ялгаатай, онцлогтой байдаг. Өөрөөр хэлбэл бид нарын яриад байгаа өнөөдөр төрийн алба, цэргийн алба хоёр тусдаа. Төрийн алба гэдэг нь Public service, цэргийн алба гэдэг нь military service. Цэргийн албаны хүмүүсүүд нь бол эх орныхоо тусгаар тогтнол, нутаг дэвсгэрийн аюулгүй байдлын төлөө тангараг, цэргийн тангараг өргөснөөрөө ялгаатай байдаг.

 Өөрөөр хэлбэл яв гэсэн газар явдаг, хий гэсэн ажлыг хийдэг. Жишээлбэл цэргийн албан хаагчид өнөөдөр бид нар эрх зүйн байдлын тухай хуулиараа маш олон хязгаарлалтууд бий. Тэрний дотор нь жишээлбэл өнөөдөр хуулийн этгээд намайг ажлаа өг гэхэд би гүйцэтгэе гээд явах ёстой. Төрийн нарийн бичгийн даргыг ажлаа өг өө гэхэд гүйцэтгэе, тэр ажлыг нь хийгээд явах ёстой. Ийм л хязгаарлалттай. Энэ хэмжээгээрээ нийт цэргийн албан хаагчид үйлчилдэг.

 Хоёрдугаарт, энэнтэйгээ уялдуулаад дэлхий нийтэд цэргийн албан хаагчдад конпенсацийн хууль гэж байдаг. Өөрөөр хэлбэл эх орныхоо төлөө алба хаасан, үүрэг биелүүлж явсных нь төлөө орон байраар, гэр бүлийнх нь хүмүүсүүдийг цалин тэтгэмжтэй холбоотой одоо конпенсаци хийдэг. Өөрөөр хэлбэл одоо нөхөн төлбөр олгодог. Жишээ нь энхийг сахиулах ажиллагаанд явж байгаа улсууд маань төлбөр авч байгаа.

 Энэ маань нөхөн төлбөрийн хэлбэр. Яг тэрэнтэй адилхан энэ 36 сарын тэтгэлэг гэдэг маань Цэргийн албан хаагчдын эрх зүйн байдлын тухай 2012 онд шинэчлэгдэн батлагдахдаа цэргийн албанд 25 жил алба хаагаад, алба хаасан хүн 36 сарын тэтгэмж авах ийм бололцоо бүрдэж байгаа нийт давуу тал нь. 25 жилээс өмнө алба хаасан бол тэтгэмж авахгүй.

 Энэ өөрөөр хэлбэл бас хязгаарлалт. Өөрөөр хэлбэл 18 насны хүн 25 жил алба хаагаад 43 настай залуугаараа 26 сарын тэтгэмж аваад, тэгээд иргэний байгууллагад одоо бизнес эрхэлнэ үү, улс төр эрхэлнэ үү ийм эрх нь нээгдэж байгаа юм. Эх орныхоо төлөө алба хаасныхаа төлөө хийдэг ийм тэтгэмж ээ.

 Тийм учраас энэнтэй уялдуулаад цэргийн алба болоод төрийн алба, төрийн тусгай алба одоо жишээлбэл бусад албуудтай бол харьцангуй, харьцуулшгүй өөр зүйл ээ гэж үзэж байна. Мөн түүнээс гадна цэргийн алба хаагч өнөөдөр байгаа эрх зүйн байдлын тухай хуулиар хязгаарлагдсан нэг том хязгаарлалт бол энэ цэргийн, зөвхөн цэргийн албан хаагчдад байдаг. Дэлхий нийтийн жишгээр.

 Төр, засгийн шийдвэр, Засаг даргын тушаалыг үг дуугүй биелүүлнэ, буруу шийдвэр гарсан ч биелүүлнэ. Буруу шийдвэр гарсан төр нь ч байна уу, сайд нь ч байна уу, дарга нь ч байна уу, захирагч нь ч байна уу тэр хүн л хариуцлагаа хүлээнэ.

 Тийм учраас цэргийн албан хаагчид бол бусдаас бусад төрийн албан тангаргаас бол ялгаатай зүйл байдаг юмаа. Энийг бол мэдээж төрийн албаны тухай хууль хэлэлцэх үед цэргийн албаны тухай хууль, эрх зүйн байдлын тухай хэлэлцэх үед энэ асуудал бас тодорхой бидний судалгаатай зүйлээ бас та бүхэнд танилцуулахад бэлэн байна. Анхаарал тавьсанд баярлалаа.

 **Ж.Энхбаяр:** -За баярлалаа. Хилийн цэргийн командлагч, бригадын генерал Лхачинжав.

 **Ш.Лхачинжав:** -Эрхэм Их Хурлын гишүүдэд генерал Лхачинжав илтгэж байна. Хил хамгаалах байгууллагын хувьд бас их онцлог байгаа. Тэгээд манайх ер нь бол энэ 36 сар бол анх одоо бий болохдоо хилчдээс эхэлсэн юм байна лээ. Энийг дагаад одоо олон байгууллагууд бас энэ 36 сарын тэтгэмж авдаг болсон.

 Манай энэ хил дээр ажиллаж байгаа бие бүрэлдэхүүн бол хэд хэдэн бас эрхийн хязгаарлалтууд их онцлог байдаг. 8252.2 км-ийн хилийн хэсгийг алслагдсан хэсэгт аймаг, орон нутгаас алслагдсан, дэд бүтэц хөгжөөгүй алслагдсан газарт ажиллаж амьдардаг. Ид хөдөлмөрлөж, хийж бүтээх залуу насаа улсын хил дээр тайван цагийн байдлын чиг үүрэг гүйцэтгэн өнгөрөөдөг. Тушаалаар томилогдон ажилладаг, тэдний үр хүүхдүүд, олон сургууль дамждаг, энэнээс хамаарч бас сурлагын амжилт бол бас тааруу байдаг.

 Гэр бүлийн хүмүүсээр ажлын байраар, орон тоогоор хангаж байгаа боловч орон тооны бас байдлаас хамаарч ажилгүй гэр бүлүүд бас хилийн застав, харуулуудад үүрэг гүйцэтгэж байна. Аж ахуй эрхлэх, амьжиргаагаа дээшлүүлэх боломж бололцоо одоо байдаггүй. Хурааж хуримтлуулсан хөрөнгө мөнгөггүй, амьдралд суурьших газраа өөрийн гэсэн орон байргүй тэтгэвэрт гардаг.

 Өөрөөр хэлбэл тэтгэвэрт гарахдаа энэ 36 сарын тэтгэмж авснаараа ядаж нэг хашаа байшингийн одоо мөнгөтэй авдаг ийм байдал маань одоо энэ хуулиар бас хязгаарлагдах хэмжээнд хүрч байгааг одоо бид сэтгэл дундуур байна аа.

 Ер нь манай энэ ОХУ болон БНХАУ-ын хоёр улс том хөршийн хиллэж байгаа хөршийн хилчдийн байдлыг бид бас судлаад үзэхэд бол ер нь хангамж их өндөр, ер нь хилийн одоо хилчидтэй энэ тэтгэмжийн асуудал их өндөр өгдөг, гарч байгаа болгоныг одоо орон сууцаар хангадаг ийм байдлууд бол энэ улс орны байдал хүндэрсэн ч гэсэн энэнээс үл хамаарч өгдгөөрөө цаашид одоо хил хамгаалалтдаа үүрэг гүйцэтгэх, бие бүрэлдэхүүний сэтгэлийн ханамж, баталгаа болж өгдгөөрөө онцлог болж өгдөг байдаг юм байна лээ.

 Ер нь одоогийн байдлаас бас энэ хууль гарахтай холбогдуулж 98 хүн өнөөдрийн байдлаар тэтгэвэрт гарах ийм саналыг өгчихсөн байж байгаа. Энэ 2014 онд 98 хүн гарсан, 2015 онд одоо бас нэмэгдэх гарах ийм хандлагатай байж байгаа. Энд ингээд судалгаа хийгээд үзэхэд бол 2.3 тэрбумын тэтгэмж олгох ийм судалгаа гарсан Сангийн яаманд танилцуулчихаад байж байгаа.

 Эрхэм гишүүдээс энэ 36 сарын тэтгэмжийг хэвээр олгохыг та бүхнээс хүсэж байна. Генерал Лхачинжав илтгэж дууслаа.

 **Ж.Энхбаяр:** -Баярлалаа. Тагнуулын дарга Хурц асуулттай холбоотойгоор.

 **Б.Хурц:** -Би бол энэ Батлан хамгаалах яам, хилийн нөхдүүдтэй зарчмын хувьд бол адилхан бас саналтай байна. Энэ дээр нэмж хэлэхэд ер нь бол цэргийн албан хаагч энэ тусгай үүрэг чигээр ажиллаж байгаа улсуудын итгэл үнэмшлийн асуудал суларнаа. Бат-Эрдэнэ гишүүн түрүүн хэллээ. Нэмдэггүй юмаа гэхэд хасдаггүй баймаар байна гэж.

 Яг энэ асуудлаар ерөнхийдөө нийт салбаруудыг нь ингээд хараад байхаар Дорлигжав сайд бас хэлж байсан. Цагдаад, шүүхийн шийдвэр гүйцэтгэх албанд ерөнхийд ингээд салбар салбарт 36 сарын асуудлаар бол нэг ийм паник үүсээд хүмүүс ер нь их олон тоогоор өргөдөл өгөөд, энэ нь өөрөө бас тодорхой туршлагатай боловсон хүчнүүд салбараа орхих юм уу, буцаагаад энэ мөнгийг нь олгоод, ажил ямар хэлбэрээр энэ улсуудаа бид нар ажиллуулах юм бэ гэдэг юмыг гишүүд бас анхаармаар байгаа юмаа. Манай хувьд бол яах вэ нэг Сангийн яаман дээр нэг 400-гаад сая төгрөг 2015 онд яг энэ асуудлаар хасагдсан байгаа. Ийм л мэдээлэлтэй байна. Баярлалаа.

 **Ж.Энхбаяр:** -Баярлалаа. За гишүүд асуулт асууж, хариулт авлаа. За Оюун гишүүн байна уучлаарай. Оюун гишүүн. Дараа нь үг хэлнэ.

 **С.Оюун:** -Энэ түрүүн Сангийн яам ч хэлж байна лээ, Сайханбилэг Ерөнхий сайд чуулган дээр нэг буруу мэдээлэл, буруу ч юу байх вэ дээ. Ингэж хэлээд байсан юм. 5 жил ч ажилласан, 25 жил ажилласан ч хамаагүй ингээд 36 сараа аваад байна аа гээд энэ бол би буруу мэдээлэл гэж бодоод байна л даа.

 Төрийн албаны тухай хуулинд байдаг 36 сар хүртэл тэтгэвэрт гарах юм бол авч болно гээд. Тэр нь Засгийн газрын тогтоолоор журам нь гарнаа гээд Засгийн газрын хүчин төгөлдөр байгаа журман дээр болохоор жишээлбэл төрийн жинхэнэ албан хаагчид тэтгэвэрт гарах юм бол 20-иос доошгүй жил би одоо 24-өөс доошгүй гэж бодоод байна. Тэгээд Сангийн яам хэлнэ биз. 20-иос доошгүй жил ажиллаж байж тэр 36 сараа авдаг байхгүй юу. 24 жил шиг санаж байна.

 Сая манай цэрэг, батлан хамгаалахынхан хэлэхдээ бол 25-аас доошгүй жил ажиллаж байж гээд байгаа юм. Тэгэхээр 5 жил ч ажилласан, 25 жил ч ажилласан адилхан аваад байгаа учраас хэдүүлээ энийг нь Засгийн газар дээрээ л тодорхой журмаар ингээд зохицуулъя гээд байгаа нь их логиктой сонсогдоод байгаа боловч цаад талдаа одоогийн хүчин төгөлдөр байгаа юм чинь маш хатуу шалгууртай шүү дээ. 24, 25 жил ажиллаж байж, өөрөөр хэлбэл 25 наснаасаа ажилласан бол 50 гээд, 30-аас ажилласан бол насаараа ажиллаж байж тэгээд ер нь сүүлийн 25, 30 жил чинь цалин багатай байсан. Тэгээд л нэг энэ тэтгэвэртэй гарч байж 36 сар нэг удаа л нэг конпенсаци авах л нэг боломж гардаг байхгүй юу.

 Тэгээд хотод ажиллаж байгаа эмч нар бол 18 сар авдаг юм бас 20 хэдэн жил ажиллаж байж. Би буруу ойлгоод байна уу. Тэгэхээр нэг тийм буруу ойлголт түрүүн чуулган дээр өгчих шиг болно лээ. Тэгэхдээ манай гишүүд ихэнх нь мэдэж байгаа байх л даа. Ер нь яаманд ажиллаж байгаад 24 жил ажиллаж байж л 36 сараа тэтгэвэрт гарвал авдаг шүү дээ. Тэрнээс 5-хан жил ажиллаад 36 сар авдаггүй шүү дээ. Энийг нэг тодруулаад яг ойлгомжтой хэлээд өгөхгүй юу. Нийгэмд ч гэсэн.

 **Ж.Энхбаяр:** -За Сангийн яам.

 **Х.Ганцогт:** -Оюун гишүүний асуултад хариулъя. Тэгээд Оюун гишүүн бас зөв хэлж байна аа. Одоо жишээ нь эрүүл мэндийн, боловсролын тухай, цэргийн албан хаагчийн, шүүхийн, прокурорын хуулиудад 36 сар авнаа гээд заачихсан. Хоёр янзаар бичигдсэн. Зарим дээр нь 36, зарим дээр нь 36 хүртэл гээд ийм янз бүр байгаа юм.

 Төрийн албаны хуулин дээр 36 хүртэлх гээд. Тэгэхээр салбар хооронд ингээд янз бүр болчихоод байгаа юм. Таны хэлж байгаа журам бол хатуу нь үнэн. Тэр журмаар бол зарим дээр нь бол маш хатуу шаардлага тавьж, 36 сар олгогддог.

 Гэхдээ зарим хуулиар 36 гээд бүр ингээд хүртэлх гэдэг үг байхгүй болохоор ажилласан жил хамааралгүйгээр, одоо жишээ нь сүүлийнхээ жил би төрийн албанд ажиллаад гарах юм бол зарим одоо энэ юуны хуулиуд дээр байгаа. 36 гээд бүр үг байгаа, 36 хүртэлх биш. Би танд яг хуулийн заалтыг нь гаргаад үзүүлээдэхье. Тийм тэгэхээр зарим хуулин дээр нь 36 гээд орчихсон болохоор журмаасаа даваад байгаа байхгүй юу. Тэгээд журамтай газар нь бол яг таны хэлж байгаа үнэн.

 **Ж.Энхбаяр:** -За Цог гишүүнд тодруулга өгчих. Цог гишүүнд микрофон өгөөрэй.

 **Л.Цог:** -Нэг юм тодруулъя. Энэ цэргийн албан хаагч ингээд тэтгэвэртээ гарахдаа авч байгаа яг мөнгө нь хэчнээн байгаа юм дунджаар нэг. Тоо хэлэх боломж байна уу. 36 сая юм уу. Янз бүр байх уу, яг л 36 сая гэж тооцсон тоо байна уу.

 **Ж.Энхбаяр:** -Болдбаатар Төрийн нарийн хариулчих даа. Дунджаар хэдээр гарч байна вэ гэж. Дундаж хэмжээ нь.

 **З.Болдбаатар:** -Дунджаар бол нэг 25-30 саяын орчимд л явж байгаа юм.

 **Ж.Энхбаяр:** -За асуулт асууж дууслаа. Хуультай холбоотойгоор санал хэлэх гишүүдийн нэрсийг авъя. Шууд тэгье, за тэгье дээ ойлголоо. За саналыг за үндсэндээ асуудал их ойлгомжтой. Байнгын хорооны гишүүд энэ Засгийн газраас оруулж ирсэн цэргийн албан хаагчдын тэтгэвэр, тэтгэмжийн тухай хуулийг дэмжихгүй байна.

 Ялангуяа энэ цэргийн албан хаагчдын хуулиар тогтоосон эрхийг Засгийн газар журмаар шийдэхээр оруулж байгаа буюу энэ тусгай чиг үүргийн байгууллагуудын олон жил бий болсон, тогтсон тэр үнэт зүйл дархлааг сулруулахад нөгөө талын үндэсний аюулгүй байдалд ноцтой хохирол учруулж болохуйц, албандаа итгэх итгэлийг салбартаа одоо ажиллах энэ урам зориг, ялангуяа ар гэрийн дэмжлэг, эргээд албанаасаа үүргээ гүйцэтгээд гарахад нийгмийн хамгааллын асуудал бодитой одоо сулрах ийм нөхцөл үүсэж байна гэж үзэж байгаа тул Байнгын хорооны гишүүд С.Батболд гишүүн, Амаржаргал гишүүн, Цог гишүүн, Дэмбэрэл гишүүн, Энхбаяр гишүүн, Бат-Эрдэнэ гишүүн үндсэндээ Байнгын хорооны бүх гишүүд цэргийн албан хаагчийн тэтгэвэр тэтгэмжийн тухай хуульд өөрчлөлт оруулах тухай хуулийн төслийг буцаах нь зүйтэй гэсэн ийм зарчмын зөрүүтэй саналын томьёолол гаргаж байна. Санал хураалт явуулъя.

 **Ц.Баярсайхан:** -Үгээ хэлье.

 **Ж.Энхбаяр:** -Үг гэдгээ санал гэж ойлгоё гэсэн. За уучлаарай тэгвэл. За үг өгье. Энхболд гишүүн санал хураалт явуулахын өмнө. Баярсайхан гишүүн үг хэлэх юм уу та. За үг хэлэх гишүүдийг Энхболд гишүүнээр хаалаа. За Баярсайхан гишүүнд микрофон өгье.

 **Ц.Баярсайхан:** -Би зүгээр товчхон л ярих хэрэгтэй байх. Ер нь бол энэ төрийн хууль тогтоомж бол тогтвортой мөрдөгдөж байх ёстой л доо. Тэгээд жаахан хүндрэл бэрхшээл гарлаа гээд тэрийгээ өөрчлөх нь бол жишээлбэл ямаршуу нөхцөл байдлыг бий болгож байгааг түрүүн Батлан хамгаалахын Төрийн нарийн бичгийн дарга их тодорхой ярилаа. Энэ ийм байдал бол бүх салбар дээр л гарна. Өөрөөр хэлбэл энэ хугацаанд амжиж одоо 36 сар гэдэг нь алга болох гэж байвал тэтгэврийн болзол хангаж байгаа хүмүүс бүгдээрээ л гарах ийм л юм уруу явна шүү дээ.

 Тэгэхээр зүгээр ийм л санал байгаа юм л даа. Бид нар хуучин бол хууль бол байгаагүй юм. Эрүүл мэндийн тухай хууль, дараа нь Хилийн цэргийн хууль, тэгээд Боловсролын хууль, бүх хуулиудад бид нар төсвийн орлого бололцоотой байх үедээ уул уурхайгаас бас гайгүй мөнгө орж ирж байх үед бол бараг энэ төр тэтгэмжийг хэнд, ямар хэмжээгээр олгох вэ гэдгээр бол салбаруудын хооронд уралдаан болсон шүү дээ. Тэгээд энийгээ бол цэгцлэх нь бол зөв л дөө.

 Цэгцлээд үнэхээр л төрд ажиллаж байгаа бол, төрийн тусгай албанд ажиллаж байгаа бол ямар хугацаанд, ямар хэмжээний дэмжлэгийг төрөөс авах ёстой юм, тэнд ажиллаж байгаа хүмүүсийн нийгмийн баталгааны асуудал дээр төр ямар үүрэг хүлээх ёстой юм бэ гэдгийг бол бид нар бас хуульчилж тогтоож өгөх нь бол энэ төрд ажиллах хүмүүсийн итгэл, найдвар, дээр нь бол ар гэр, амьдрал ахуй, хааж байгаа албаны онцлогийг бол харгалзсан ийм зөв тогтолцоотой болох ёстой.

 Энийгээ бол нэлээн тооцоо судалгаатай хийхгүй бол зөвхөн төсвийн хуулиар бол энийг шийдэж болохгүй л гэж одоо би бол бодож байгаа юм. Тийм учраас яах вэ одоо хуучин тэр орчинд нь энэ хямралтай үед бол хэвээр хадгалах нь бол бас зөв болов уу гэж бодож байна. Харин цаашдаа бол үнэхээр одоо салбар салбар дээр нь төрийн тусгай албад дээр холбоотой зүйл дээр нь бол энэ нийгмийн баталгааг бол яаж бий болгох юм. Дан ганц төрөөс бий болгоно гэвэл татвар төлөгчдийн мөнгөөр л болгож байгаа.

 Тэгэхээр бусад эх үүсвэрүүдийг ашиглах, тодорхой сангуудыг бий болгож, тэр сангуудын зориулалтыг бас энэ чиглэл уруу чиглүүлэх зэргээр бол ер нь цаашдаа Улсын Их Хурлаас, Засгийн газраас тодорхой ажлын хэсгүүд гарч, энэ чиглэлийн хууль тогтоомжууд дээр бол ажиллах ёстой байх.

 Тодорхой энэ одоо салбарын хүмүүс маань ч гэсэн энэ дээр ер нь цаашдаа ямар байвал оновчтой юм бэ гэдгээ ч бас бодох ёстой. Энийг бол хүүхдүүдийнх нь боловсрол, мэргэжил эзэмших, ажлын байраар хангагдах, дараа нь өөр чиглэлийн ажилд шилжиж ажиллах бололцоо нөхцөл гэсэн ийм өргөн хүрээнд авч үзэх, дээр нь эрүүл мэндийн даатгал, нийгмийн даатгал гээд олон зүйлтэй нь бол уялдаатай шийдэх энэ асуудлыг бол боловсруулах бас цаг нь болжээ гэж байна. Ийм л саналтай байна.

 **Ж.Энхбаяр:** -Цог гишүүн үг хэлье.

 **Л.Цог:** -Товчхон ярья даа. Ер нь санал ойролцоо байх шиг байна. Яагаад гэвэл би одоо энэ мөрдөстэй улсынхаа тэтгэмжийн асуудлыг, тэтгэврийн асуудлыг энгийнхэнтэй адилтгах нь буруу гэж бодож байгаа. Тусгаар тогтнол, аюулгүй байдлын одоо хүчин зүйл одоо энд гарах нь байна шүү дээ. Бид яаж ч ядарсан, төсөв яаж ч буурсан аюулгүй байдал, тусгаар тогтнолынхоо асуудлыг ийм түвшинд тавьж болохгүй шүү дээ. Энэ бол зарчмын юм гэж бодож байна.

 Улсын дээд шүүхийн гишүүдийн цалинг авч үзье л дээ. Нэг гишүүн 2 сая, 200 сая төгрөгөөр гарч байна шүү дээ. 4 гишүүн гаргах гэсэн чинь 800 сая төгрөг хэрэгтэй гээд сууж байна шүү дээ. Тэрэнтэй зүйрлэхээр наадах чинь юу юм бэ дээ гээд ингээд бодохоор бидэнд одоо хэлэх юм зөндөө л байна гэж бодож байна.

 Энэ оруулж ирж байгаа төсөл өөрөө бол энгийнхэнтэй адилтгах ийм л юм уруу оруулж байгаа юм байна л даа. Тэгээд буцаах нь зүйтэй гэсэн тийм саналтай байна. Товчхондоо хэлэх юм бол.

 Цэргийн албан хаагч дотроо үзэх нь бас тэр болгон адилтгаж авдаггүй л юм байна. Хөдөөгийн цэргийн гарнизонууд хамаатай байдаг юм байна. Хилийн цэргийнхэнд их голдуу хамаатай байдаг юм байна. Бидний одоо хамгийн халуун цэг дээр байж байгаа л одоо хүмүүс шүү дээ энэ чинь. Энийгээ бодохгүй тэр ер нь хаашаа харсан байх нь гэж бодмоор байгаа шүү дээ. Ийм бодолтой байна аа.

 **Ж.Энхбаяр:** -Баярлалаа. Энхболд гишүүнд микрофон өгөөрэй.

 **Н.Энхболд:** -Энэ манай дээр, манайд ер нь энэ төрийн бодлогын уламжлал, залгамж чанар, ер нь бодлого гэдэг юм алдагдаад байгаагийн жишээ нь би энэ хууль орж ирж байна гэж бодож байгаа юмаа. Энэ цэргийн албан хаагчдыг ер нь тусгай албан хаагчдыг төрийн албаны бусад категорийн хүмүүсээс ялгаатай авч үзэх чинь ер нь аль ч оронд байдаг, байх ёстой зүйл шүү дээ. Сая олон гишүүд хэллээ.

 Товчхон хэлэхэд ерөөсөө хүний яв гэсэн газар яваад л, хий гэсэн зүйлийг хийж байдаг ийм хүмүүс бол бусдаасаа их онцлогтой. Эрх чөлөөнийхөө хэмжээгээр хязгаарлагдсан, хийж болохгүй олон зүйлтэй, түүнийхээ төлөө төрөөс ямар нэгэн тийм одоо нөхөн олговрыг нь заавал авч байх ёстой ийм бүлэг хүмүүсийн тухай яриад байна л даа. Тэгээд урд нь энэ хуулийг хийхдээ бид нар яг энэ байдлыг харгалзаж үзээд, цэргийн албан хаагч бол энгийнхнээс өөр өө. Энэ дээр төр өөр бодлогоор хандах ёстой.

 Бүр дээр үеийн үг байдаг шүү дээ. Мянган өдөр тэжээж байгаад ганцхан өдөр хэрэглэнэ гэдэг шиг. 25 жил цэрэгт алба хаасан байж магадгүй, байлдаагүй байж магадгүй. Гэхдээ энэ хүн нэг л өдөр 25 жилээ дуусахын хамгийн сүүлийн өдөр нь за чи буугаа бариад бос, тэрэнтэй очоод байлд, үх гээд явуулбал за гээд л явах ийм л тангарагтай, ийм хүмүүжилтэй, ийм сэтгэхүйтэй, ийм юманд амьдралаа зориулчихсан улс учраас эд нарыг тусдаа авч үзэхээс өөр арга байхгүй ээ гэдгийг л хэлэх гэсэн юм.

 Би мэдээж одоо энэ хууль бол тэр бодлогын хувьд алдаатай хууль байна. Хуучин байж байсан зүйлүүдийг халснаар бол заавал шинэ болж байна, сайн болж байна гэж үзэхгүй, хуучин юман дотор ч сайн юм бий, зөв юм бий. Тэр утгаар нь энэ хуулийг бол дэмжихэд хэцүү гэдгийг хэлэх гэсэн юм. Ийм уламжлал, залгамж чанарын тухай алдагдал нээрээ манайд үнэхээр их алдагдаж байна аа. Ганц энэ цэргийнхэн дээр ч биш олон бодлого дээр.

 Жаахан бэрхшээл гарахаар түүнийг далимдуулаад өөрчлөхийн тулд өөрчлөөд байгаа нь бол бодлогогүй юм хийгээд байгаа юм энэ дотор их олон ороод байна шүү л гэдгийг Байнгын хороонд, Байнгын хороогоор дамжуулж хэлж байгаа юм. Тэгээд энэ дээр дүгнэлтэн дотроо энэ зүйлүүдийг бас оруулах хэрэгтэй гэж бодож байна.

 **Ж.Энхбаяр:** -Тэгээд үнэхээр энэ албаныхаа ирээдүйдээ урам хугарсан маш олон офицер ахлагч нар зуу зуугаараа албанаас хасах, албанаасаа гарах ийм өргөдөл өгөөд эхэлбэл юун өнөөдрийн энэ хэмнэх гэж байгаа асуудлаасаа илүү нөхцөл байдал үүсэж магадгүй.

 Дээрээс нь энэ цэргийн болон тусгай албаны энэ бэлтгэгдсэн их нарийн мэргэжлийн улсууд их байдаг л даа. Энэ нөхөн хангалт нь тасарна. Энэнтэй холбоотойгоор нөгөө батлан хамгаалах, аюулгүй байдлын дархлаа чинь сулрах, аюулгүй байдалд хохирол учрах, ялангуяа тэр алслагдсан болон төвөөс алслагдсан тусгай үүрэг гүйцэтгэж байгаа улсууд, хүнд нөхцөлд алба хаах тэр улсууд олдохгүй байх, албандаа итгэл алдрах гээд ийм сөрөг зүйл нь их байна аа.

 Тийм болохоор Сангийн яам энэ зүйлийг дутуу тооцож орсон байна. Тэгээд түрүүний хэлсэн зарчмын зөрүүтэй санал уншсан байгаа. Энэ цэргийн албан хаагчийн тэтгэвэр тэтгэмжийн тухай хуульд өөрчлөлт оруулах тухай хуулийг Байнгын хороо дэмжихгүй буцаах нь зүйтэй гэсэн томьёоллоор санал хураалт явуулъя.

 За Дэмбэрэл гишүүнд микрофон өг дөө.

 **Д.Дэмбэрэл:** -Тэгэхээр одоо Засгийн газар өргөн бариад ороод ирчихсэн төслийг бол бид нар буцаая гэсэн санал байхгүй л дээ. Буцаагаад татна. Үгүй бол энийг дэмжихгүй гэсэн санал хураагдаад Их Хурал дээр очоод санал хурааж байж шийдэгдэхээр байгаа шүү дээ.

 Тэгэхээр бид нар бол энийг дэмжихгүй ээ гэдгээрээ саналаа хуулийн дагуу хураачих нь зүйтэй юм. Зүгээр ер нь Засгийн газар ойлгоод, энийгээ татаад авбал тэгээд буцаад явна биз тийм.

 **Ж.Энхбаяр:** -За ойлголоо. За ингээд цэргийн албан хаагчийн тэтгэвэр, тэтгэмжийн тухай хуульд өөрчлөлт оруулах тухай хуулийг дэмжихгүй гэсэн горимоор санал хураая. Санал хураалт явуулъя. Дэмжихгүй. Нэг бол Засгийн газар буцааж авна гэсэн. За санал дэмжигдлээ.

 Хоёрдугаар асуудал дууслаа. Гуравдугаар асуудал. Асуудлыг Байнгын хороог төлөөлж Улсын Их Хурлын гишүүн Нямаагийн Энхболд чуулгандаа. Төсвийн байнгын хороон дээрээ. Төсөв дээр очих юм, адилхан юм байгаа юм.

 Гуравдугаар асуудал.

 **Ж.Энхбаяр:** -Тусгай хяналтын дэд хорооны даргыг сонгох тухай асуудал байгаа. АН-ын бүлгээс нэр дэвшүүлсэн байгаа. Бүлгийн саналыг Улсын Их Хурал дахь АН-ын бүлгийн дарга Гарамгайбаатар танилцуулна.

 **Б.Гарамгайбаатар:** -Эрхэм гишүүдийн энэ өдрийн амар амгаланг айлтгая.

 Тэгээд Монгол Улсын Их Хурлын Аюулгүй байдал, гадаад бодлогын байнгын хороонд Тусгай хяналтын дэд хорооны даргаар нэр дэвшүүлэх манай бүлгийн дүгнэлтийг та бүхэнд уншиж өгье.

 Монгол Улсын Их Хурлын тухай хуулийн 24.10, 24.13 дахь хэсэгт заасны дагуу Улсын Их Хурал дахь АН-ын бүлгээс тусгай хяналтын дэд хорооны даргаар Улсын Их Хурлын гишүүн Гаваагийн Батхүүг улируулан сонгох саналтай байгаа тул Байнгын хорооны хуралдаанаар хэлэлцэн шийдвэрлэж өгнө үү.

 Танилцуулгыг нь би Та бүхэнд бас уншиж өгье.

 Улсын Их Хурлын Аюулгүй байдал, гадаад бодлогын байнгын хорооны Тусгай хяналтын дэд хорооны даргад Улсын Их Хурал дахь АН-ын бүлгээс нэр дэвшигч Улсын Их Хурлын гишүүн Гаваагийн Батхүүгийн товч намтар.

 1960 онд Өвөрхангай аймгийн Хужирт суманд төрсөн, 1976 он, 1978 онд Өвөрхангай аймгийн Арвайхээр хотын 10 жилийн сургууль төгссөн. 1983 онд ЗХУ-ын Харьков хотын Инженер, эдийн засгийн дээд сургууль, инженер эдийн засагч мэргэжлээр, 1999 онд Шинжлэх ухаан, техникийн их сургуулийн Бизнесийн удирдлагын ухааны магистр тус тус төгссөн. 1983 онд Авто засварын заводын их засварын цехэд засварчин, мастер, 1983-1987 онд Авто засварын үйлдвэрийн нэгдэлд хэлтсийн дарга, 1987-1991 онд Тээврийн яаманд боловсон хүчний зохицуулах газарт ахлах мэргэжилтэн, 1991-1996 онд Шунхлай ХХК-ний Ерөнхий захирал, 1996-1999 онд Дэд бүтцийн хөгжлийн яаманд Зам тээврийн газрын дарга, 1999-2000 онд Монгол Улсын Засгийн газрын гишүүн, Дэд бүтцийн хөгжлийн сайд, 2000-2002 онд Инфраструктур ХХК-ний захирал, 2002-2004 онд АПУ Хувьцаат компанийн гүйцэтгэх захирал, 2004-2006 онд Монгол Улсын Засгийн газрын гишүүн, Зам тээвэр, аялал жуулчлалын сайд, 2004-2008 онд Монгол Улсын Их Хурлын гишүүн, 2008-2012 онд Монгол Улсын Их Хурлын дэд дарга, гишүүн, 2012 оноос Улсын Их Хурлын гишүүн, Монголын Авто машин, мотоциклын холбооны ерөнхийлөгч, Монголын морин спорт, уяачдын холбооны тэргүүлэгч, Монголын авто тээвэрчдийн нэгдсэн холбооны ерөнхийлөгч, Сайн ноён хан сангийн ерөнхийлөгч, Монголын авто курсүүдийн холбооны ерөнхийлөгч,Монголын төмөрлөг, машин үйлдвэрлэлийн холбооны ерөнхийлөгч, Монголын баг, сумдын үндэсний холбооны ерөнхийлөгч.

 Хийсэн бүтээлүүд нь Төр ба иргэн ном, Миний өвөө Монголтрансын жолооч ном, Сонгогч таны эрх зүйн мэдлэгт хэмээх 2 цуврал эмхтгэл, жижиг, дунд үйлдвэрлэл төсөл боловсруулах аргачлал, загвар төслүүд, Гүрж яагаад чадав, Лариса Бориковын номыг орчуулсан, Манлайлагчийн зам, Дээрхийн гэгээн далай лам, Лоренз Ван Де, Майнзен берг номыг орчуулсан, Үндэсний уламжлалаа дээдэлье, Манлайлагчдын чуулган 2013 номуудыг тус тус орчуулж бичсэн ийм бүтээл хийсэн хүн байна аа.

 Тэгээд та бүхэн дэмжиж өгнө үү.

 **Ж.Энхбаяр:** -Нэр дэвшигчээс асуулт асуух гишүүд байвал нэрээ өгнө үү. Амаржаргал гишүүн, Цог гишүүн, Оюун гишүүн, Бат-Эрдэнэ гишүүн, Батболд гишүүн. Цог гишүүн асуултаа асууя.

 **Л.Цог:** -Нэр дэвшиж байгаа хүнтэй холбоогүй юмаа. Энэ чинь зөвхөн намын бүлэг санал гаргах ёстой билүү. Энэ чинь хажуугаар нь хүн оруулж болохгүй юм уу. Гишүүний чинь намтар түүх дэндүү их том түүхтэй, Баянаа аваргаас илүү л юм сонсогдож байна шүү дээ. Цол гуншин. Би зүгээр дэгээ асуух гэсэн юм. Манай ..хороо.

 **Ж.Энхбаяр:** -Дэг асууж байна. Бүлгээс дэвшүүлэх юм байна дэг дээрээ бүлгээс. Дэд хорооны даргын харьяалах Байнгын хорооны хуралдаанаар гишүүд олонхын саналаар сонгоно.

 Дэд хорооны даргын бүрэн эрх 1 жил байна. Нэг нам, эвсэл олонхын суудал аваагүй нөхцөлд зөвлөл, нам, эвслийн бүлгийн зөвшилцлийн үндсэн дээр Байнгын хороо, Дэд хороон даргын асуудлыг хуваарилнаа гээд энэ сая миний ойлгож байгаагаар зөвшилцлийн үндсэн дээр АН саналаа дэвшүүлж байгаа гэж ойлгож байгаа. Их Хурлын тухай хууль дээр байна.

 Их Хурлын тухай хуулин 24.13 дээр байна. Зөвшилцлийн үндсэн дээр яанаа гээд. Дэгийн тухай хуулин дээр Дэд хороон даргыг харьяалах Байнгын хорооны хуралдаанаар ил санал хураалт явуулж, олонхын саналаар сонгоноо л гэж байна. За Энхболд даргад микрофон өгөөрэй.

 **З.Энхболд:** -Улсын Их Хурлын тухай хуулинд Байнгын хороодын бүрэлдэхүүн, Дэд хороодын бүрэлдэхүүн, Байнгын хороодын дарга, Дэд хороодын дарга нарыг бүлгүүд хоорондоо зөвшилцөөд Улсын Их Хурлын даргатай зөвшилцөөд оруул гэдэг ийм хуулийн зүйл, заалтуудтай юм байна лээ.

 Одоо Дэд хорооны даргад нэр дэвшүүлж болно. Тэгэхдээ тэр хүний дэвшүүлэлт бол одоо санал авахгүй л гэсэн үг. Хэн дэвших эрхтэй вэ гэхээр Дэд хорооны бүрэлдэхүүнд байгаа 4 гишүүний хэн нэг нь дэвших эрхтэй. Тэгэхдээ Улсын Их Хурлын тухай хуулиар бас хаагдсан байгаа гэсэн үг.

 **Ж.Энхбаяр:** -Одоо Тусгай хяналтын дэд хороонд Батхүү гишүүн, Цог гишүүн, Дэмбэрэл гишүүн, Батчимэг гишүүн нар байгаа юм байна. Тийм Цолмон гишүүн. За Оюун гишүүн асуултаа асууя.

 **С.Оюун:** -Би нэгдүгээрт одоо хэн байгаа юм гэдгийг нь асуух гэж байсан юм сая та хэлчихлээ. Хоёрдугаарт би түрүүчийн жил ч гэсэн Батхүү дарга ажиллаж байсан. Тэгээд нэг асуудлыг бол бас Тусгай хяналтын дэд хороонд албан ёсоор тавьсан байгаа. Санжаасүрэнгийн Зоригийн амь насыг бүрэлгэсэн хэрэг дээр бас анхаарлаа хандуулж, энэ дээр бас дэмжлэг үзүүлэх ийм ажлыг хариуцаад бас яваарай гээд, яваач ээ гэсэн хүсэлтийг тавьсан байгаа.

 Түрүүчийн парламентад болохоор тусгайлан бас ажлын хэсэг байгуулагдаж байсан. Энэ удаад тусгайлан ажлын хэсэг байгуулагдаагүй ч гэсэн Тусгай хяналтын дэд хороо энийг анхааралдаа аваад явна уу гэсэн юмаа. Энэ асуулт гэхээсээ илүү санал энэ дээр бас анхаарлаа хандуулаад явах хүсэлтийг үргэлжлүүлэн уламжилж байна аа.

 **Ж.Энхбаяр:** -Амаржаргал гишүүн, за болилоо. Бат-Эрдэнэ гишүүн, за Батболд гишүүн.

 **С.Батболд:** -Би сая асуусан, давхардлаа. Сая оролцох гишүүд ямар ямар гишүүд ордог юм гэж асуух гэсэн юм.

 **Ж.Энхбаяр:** -Баярлалаа. Гишүүд асуулт асууж дууслаа. Өөр хэлэлцэж байгаа асуудалтай холбогдуулан үг хэлэх гишүүд байна уу. Алга байна. Санал хураалт явуулъя.

 Улсын Их Хурлын тухай хуралдааны дэгийн тухай хуулийн ..дугаар зүйлийн 15.5. Улсын Их Хурлын тухай хуулийн 24 дүгээр зүйлийн 24.10, 24.13-т тус тус заасны дагуу Тусгай хяналтын дэд хорооны даргад Улсын Их Хурлын гишүүн Г.Батхүүг улируулан сонгохыг дэмжье гэсэн томьёоллоор санал хураалт явуулъя.

 **З.Энхболд:** -Байнгын хорооны даргыг үг хэлж дуусахыг хүлээгээд байсан чинь.

 **Ж.Энхбаяр:** -Гэхдээ дэмжигдсэн байна аа. Энийг ахиад явуулчихъя. Цуцалъя тийм.

 **Н.Энхболд:** -Протоколд хувь хэмжээ гарна.

 **Ж.Энхбаяр:** -Тэр нь зүйтэй байх аа. За санал хураалтыг дахиж явуулъя.

 **З.Энхболд:** -Зөвшөөрөл өгөөгүй байхад дарчихдаг.

 **Ж.Энхбаяр:** -Өмнөтгөл их урт юм уншиж таарлаа уучлаарай даргаа. За одоо дараарай хариуцлагатай.

 За Аюулгүй байдал, гадаад бодлогын байнгын хорооны тогтоолыг танилцуулъя. Дэд хорооны даргыг сонгох тухай. Монгол Улсын Их Хурлын тухай хуулийн 24 дүгээр зүйлийн 24.10. Монгол Улсын Их Хурлын чуулганы хуралдааны Дэгийн тухай хуулийн 15 дугаар зүйлийн 15.5 дахь хэсэг Байнгын хороодын санал хураалтын дүнг үндэслэн Аюулгүй байдал, гадаад бодлогын байнгын хорооноос Тогтоох нь:

 1.Тусгай хяналтын дэд хорооны даргаар Улсын Их Хурлын гишүүн Гаваагийн Батхүүг улируулан сонгосугай.

 2.Энэ тогтоолыг баталсан өдрөөс эхлэн дагаж мөрдсүгэй гэсэн тогтоолын төсөл батлагдаж байна.

 Батхүү гишүүнд баяр хүргэе.

 Дөрөв дэх асуудал. Сүүлийн асуудал байгаа. Материал тараагдсан биз гишүүд дээ. Энэ дээр Байнгын хорооны тогтоол батлагдах байгаа. Урд нь асуудал ороод хэлэлцэгдсэн. Нөгөө Монгол Улсын үндэсний аюулгүй байдлын үзэл баримтлал, гадаад бодлогын үзэл баримтлалын хэрэгжилтэд хяналт, шинжилгээ, үнэлгээ хийж, санал, дүгнэлт боловсруулах үүрэг бүхий Байнгын хорооны ажлын хэсгийн танилцуулга, санал, дүгнэлтийг үндэслээд Монгол Улсын Засгийн газарт чиглэл болгохоор ийм Байнгын хорооны тогтоол гарсан байгаа.

 Тогтоолын төсөлтэй холбогдуулан асуулт асуух гишүүд байна уу. Нэр авъя. Батболд гишүүнээр тасаллаа. За Батболд гишүүн асуулт тавья.

 **С.Батболд:** -Тогтоолын төслийг үзсэн байгаа. Тэгээд энэ дээр нэг энэ Монгол Улс чинь, Монгол Улс маань ер нь нэг тийм хоёр талт болон олон талт хэлэлцээрүүдэд нэг их тийм ялангуяа олон талт хэлэлцээрүүдэд бол бүрэн дүүрэн хамрагдсан, тэр дотроо худалдаа, эдийн засаг, хамтын ажиллагааны чиглэлээр дэлхийн худалдааны байгууллагаас өөр ийм гэрээ хэлэлцээрт хамрагдаагүй байгаа л даа.

 Тэгээд энэ чиглэл дээрээ ер нь цааш нь яаж одоо ямар судалгаанууд явагдаж байгаа вэ. Яг энэ одоо бүс нутгийн хувьд ч гэсэн төв Азийн бүс нутгийн орнууд байна, энэ Зүүн Ази, өмнөд Ази, энэ чиглэлүүдээр ер нь ямар бодлого, үйл ажиллагаа, зорилтууд дэвшүүлэх вэ гэдэг юм бол энэ дотор хаана нь хамрагдаж орж байгаа вэ.

 Бүс нутгийн хамтын ажиллагаа юм уу, олон талт худалдаа, хамтын ажиллагаа, эдийн засаг худалдаа, хамтын ажиллагааны хэлэлцээрүүдийн чиглэлээр л асуудал.

 Одоо зарим нь бол энэ Төв Азийн, евро Азийн гээд л баахан юмнууд яриад байгаа. Аль нь юу юм гээд тэрийгээ ч нэг их сайн ойлгож байгаа юу. Эерэг сөрөг талаас нь эхлээд энэ дээрээ ер нь нэлээн тийм тодорхой болгох тийм шаардлага, судалгаа хийгдэх асуудал гарах байх гэж бодоод байна.

 Тэгэхээр энэ заалтуудын хаана нь энэ орж байгаа вэ. Орж байгаа юу эсвэл орохгүй байгаа юу.

 **Ж.Энхбаяр:** -Ажлын хэсгийн гишүүн Нямаагийн Энхболд байна шүү. Хариулъя.

 **Н.Энхболд:** -Энэ Байнгын хорооноос Үндэсний аюулгүй байдлын үзэл баримтлал, гадаад бодлогын үзэл баримтлалын хэрэгжилтэд хяналт шинжилгээ, үнэлгээ хийж, санал боловсруулах ийм ажлын хэсэг байгуулсан. Тэрэн дотроосоо тэр илүү их доголдож байгаа гэсэн зүйлүүд нь бараг анхаарал хандуулсан байх аа гэж би ажлын хэсгийн гишүүдийн өмнөөс бодож байна.

 Тэгээд ялангуяа ойрын дунд шатандаа илүү их анхаарах зүйлүүд дээрээ тогтоол дээрээ үгнүүд орсон гэж бодож байгаа. Зүгээр саяын Батболд даргын асуусны хувьд бол тэр 6 дугаар хэсэг байгаа тогтоолын.

 Эдийн засгийн өгөөжийг тооцсон, бодитой байх зарчимд үндэслэсэн, эдийн засгийн чадавхыг бэхжүүлэхэд нэлээн цар хүрээтэй. Тэгээд энэ угаасаа Монгол Улсын эдийн засгийн гадаад харилцааны хөтөлбөр гэж ийм зүйлүүд байгаа.

 Одоо ялангуяа саяын бүс нутгийн хэмжээнд хамтарч ажиллах энэ зүйл бол хамгийн гол нь ялангуяа эдийн засаг тал дээрээ их зөрөөд байгаа. Би эндээ ингээд ерөнхий зарчим нь багтсан байх аа гэж ингэж ойлгож байна аа.

 **Ж.Энхбаяр:** -Тодруулах уу. За санал хураалт. Байнгын хорооны тогтоолын төсөлтэй холбогдуулаад санал хэлэх гишүүд байна уу. За Энхболд гишүүн.

 **Н.Энхболд:** -Байнгын хорооны түрүүчийн хуралдаанаар хэлэлцээд дахиад нэг жаахан тодруулах, дарааллыг нь харах юмнуудаа ярьж байгаад тэгээд Дэмбэрэл дарга бид нар үзээд энэ эцсийн хувилбар орж байгаа юм. Зүгээр одоо энэ дээр нэг ийм зарим нэг найруулгын чанартай одоо бас нэг шийдэх гэхээр юм уу нэг зүйл байгаа нь юу вэ гэхээр 6 дугаар зүйлийн тэр Монгол Улсын эдийн засгийн гадаад харилцааны бодлого хэрэгжүүлэх хөтөлбөр гэдэг маань угаасаа зүгээр л гадаад харилцааны хөтөлбөр гэж нэртэй юм байна. Эдийн засгийн гадаад харилцааны хөтөлбөр. Бодлого хэрэгжүүлэх гэдэг үг нь хасагдах юм байна.

 Гадаад яамныхан бас ярьсан. Энэ нөгөө олон улсын хамтын ажиллагааны сангийн хөрөнгийн тодорхой хувийг нь улсын төсвөөс гаргаад, тэр хэмжээний хөрөнгийг гаднаас оруулах боломж байгаа гэж өөрснөө уг нь түрүүчийн хурал дээр ярьсан. Тэгээд тогтоолын төсөл гаргаад төслийг нь үзүүлсэн чинь за одоо бид нар яг одоо нэг төгрөг олоод ирэхээр адилхан нэгийг олно гэж хэлэхэд бол өнөөдөртөө их хэцүү байна аа гэсэн үг хэлж байна лээ.

 Түрүүн ч тэр хэн Пүрэвсүрэн сайд тэгж хариулж байсан. Тэгэхээр би энийг 5 дугаар зүйлийн Олон улсын хамтын ажиллагааны сангийн хөрөнгийн тодорхой хувийг улсын төсвөөс гаргаж, түүнтэй тэнцэхүйц хэмжээний хөрөнгө гээд ингээд хатуу заачихаар яах байдаг юм бол гэдэг дээр нэг харж үзээч ээ гэж яамныхан хэлсэн юм.

 Тэгэхээр одоо энэ дээр заавал ол гэсэн үг байхгүй л дээ. Түүнтэй тэнцэхүйц хэмжээний хөрөнгийг олж санхүүжүүлэх ийм зарчмыг баримталж үйл ажиллагааг идэвхжүүл гэсэн үгээр хийчихвэл тийм. Баримталъя гэдгээрээ хийчих.

 Тэгэхдээ байна шүү дээ тохирон гэдэг үг нь юугүй байна. Зүгээр энэ зарчмаа баримталж ажиллана гээд л тэнцэхүйц хэмжээний гээд. Үгийг нь тохирон гэдгээ биш баримталж гээд явчихъя.

 Гурав дахь шийдэх асуудал нь болохоор энэ гадаадад сурталчлах хөтөлбөрийг Засгийн газар баталж байсан нь дээр юм уу, Их Хурал баталж байсан нь дээр юм уу гэдгийгээ хагалчих хэрэгтэй. Би, бид нар бол яах вэ Их Хурлаар батлуулж байвал гээд оруулчихсан юм. Ингэх хэрэг байна уу, үгүй юу. Засгийн газар өөрөө тэндээ хөтөлбөрөө батлаад л, тэрнийгээ гадаадад сурталчлаад явна биз дээ гэвэл Засгийн газар гээд оруулчихаж болох л юм байгаа юм. Энэ дээр хагалчихвал тэгээд бусад нь болчих болов уу гэж бодож байна.

 **Ж.Энхбаяр:** -Саяны асуулттай холбоотойгоор Гадаад хэргийн яамнаас хэлэх зүйл байна уу, алга уу. За үг хэлж, асуулт асууж дууслаа. За тогтоолын төсөлтэй холбогдуулаад санал хэлэх гишүүд. За Цог гишүүн байна. Цог гишүүнд микрофон өгөөрэй.

 **Л.Цог:** -Ганцхан санал байна. Энхболд гишүүний сүүлийн ярьдаг тэр асуудал байна шүү дээ. Тэр ухуулга сурталчлах ажлыг юу гэдэг юм манай Их Хурал татаж байх юм өөрөө. Засгийн газар өөрөө батлаад л тэгээд хэрэгжүүлж явдаг юм байгаа биз гэсэн ийм санал байна. Энийг дэмжиж байна аа. Өөрөөр хэлбэл хасах үүднээс тийм ээ Энхболд даргаа, гишүүн ээ.

 **Н.Энхболд:** -Засгийн газар өөрөө батлаад л явчихна.

 **Л.Цог:** -Тийм, эндээсээ хасах уу тогтоолоосоо.

 **Д.Дэмбэрэл:** -Засгийн газрын.. гээд.

 **Л.Цог:** -Тийм. Их Хурлыг нь больчих ёстой байхгүй юу. Засгийн газар өөрөө л явбал яадаг юм бэ гэсэн.

 **Ж.Энхбаяр:** -За энэ зарчмын их том зөрөөтэй асуудал байгаа л даа. Тэгээд нэг санал хураалт явуулчих уу.

 Байнгын хорооны тогтоолын төслийн 9 дүгээр зүйлд заасан Улсын Их Хурлаар батлуулна гэдгийг Засгийн газраар батлуулна гэсэн томьёололтойгоор Засгийн газраар батална гэсэн томьёоллоор санал хураалт явуулъя. Найруулган дээр анхааръя. Санал 100.0 хувийн саналаар дэмжигдлээ.

 Хоёрдугаарт, тогтоолын төслийн 5 дугаар зүйл дээр Засгийн газраас санхүүжүүлэх зарчмыг баримтална гэж тохирно гэдэг асуудал дээр баримтална гэж оруулъя гэсэн ийм горимын санал гарсан. Энийг зүгээр редакциар аваад явчих уу. За редакциар аваад явъя.

 За тэгээд эцсийн найруулгыг Байнгын хорооны ажлын хэсэг сайн ажиллаад, гишүүдээс нэг бүрчлэн яг саналыг нь аваад, гарын үсгийг нь зуруулаад тэгээд эцэслээд шийдье.

 За одоо ингээд Байнгын хорооны тогтоолтой холбогдуулаад Байнгын хорооны тогтоолыг баталъя гэсэн томьёоллоор санал, хураалт явуулъя. За тогтоолын төсөл дэмжигдлээ.

 За Байнгын хорооны хэлэлцэх асуудал ингээд дуусаж байна. Гадаад хэргийн яаманд хэлэхэд явцын талаарх мэдээллийг эхний хагас жилд багтаан Байнгын хороонд оруулна. Ажилдаа анхаарч ажиллахыг хүсэж байна.

 Өнөөдрийн хурал өндөрлөснийг мэдэгдье. Баярлалаа.

 Дууны бичлэгээс буулгасан:

 Протоколын албаны шинжээч Д.Энэбиш